Συνεδρίαση του Δημοτικού Συμβουλίου (22/11/2021) - Για τον πρϋπολογισμό και το τεχνικό πρόγραμμα του Δήμου Αθηναίων για το 2022 :: Λαϊκή Συσπείρωση Αθήνας\nΣυνεδρίαση του Δημοτικού Συμβουλίου (22/11/2021) - Για τον πρϋπολογισμό και το τεχνικό πρόγραμμα του Δήμου Αθηναίων για το 2022\nΛαϊκή Συσπείρωση Αθήνας: "Μακριά από τις ανάγκες των ανθρώπων που ζουν και εργάζονται σε αυτή την πόλη ο προϋπολογισμός και το τεχνικό πρόγραμμα του Δήμου"\nΔε λαμβάνει υπόψη μία σειρά από κοινωνικά και οικονομικά μεγέθη και δεδομένα που αφορούν την καθημερινότητά της πλειοψηφίας του λαού που ζει σε αυτή την πόλη. Το ένα τρίτο των παιδιών αυτής της πόλης ζουν στα όρια της φτώχειας. Δεκατρείς χιλιάδες συμπολίτες μας παίρνουν τρόφιμα μέσω του προγράμματος ΤΕΒΑ. Χιλιάδες άλλοι έχουν καταγραφεί στα μητρώα του ΚΥΑΔΑ. Υπάρχουν ζώνες φτώχειας μέσα στην πόλη. Οι μικροεπαγγελματίες στενάζουν από την αναδουλειά και τη φορομπηξία, διανύοντας το νέο κύμα της πανδημίας.\nΟ Δήμος φταίει για αυτά; Μπορεί ο Δήμος να αλλάξει αυτή την κατάσταση; Σαφέστατα όχι. Όμως, ο Δήμος της Αθήνας έχει τη δυνατότητα να δώσει μια ανάσα σε αυτόν τον κόσμο με μεγάλη μείωση του οικιακού συντελεστή στα τέλη, μεγάλη μείωση στους μικρούς επαγγελματίες, απαλλαγή από τέλη και αποδοτικά τέλη όσων ζουν κάτω από τα όρια της φτώχειας. Αντίθετα, δεν κάνει ούτε αυτό. Χαρακτηριστικό παράδειγμα είναι ότι το κονδύλι για υπηρεσίες υγείας σε ευάλωτες ομάδες μειώνεται κατά 48% (από 5,5 εκατ. ευρώ το 2021 σε 2,89 εκατ. ευρώ το 2022). Και, βέβαια, δεν μιλάμε εκ του ασφαλούς. Εκεί που η "Λαϊκή Συσπείρωση" είναι δημοτική Αρχή, στον τρίτο Δήμο της χώρας, υλοποιούμε αυτά που προτείνουμε σήμερα εδώ.\nΑντίθετα, τα πρόστιμα που αναλογούν στους μεγαλοξενοδόχους είναι μόλις 6 χιλιάδες ευρώ, αφήνοντάς τους ελεύθερους να εισπράττουν το τέλος παρεπιδημούντων χωρίς να το αποδίδουν. Καταργείται στην πράξη αυτός ο ελάχιστος φόρος που δίνουν όσοι επισκέπτονται ή διανυκτερεύουν στην Αθήνα και η δυνατότητα να έχει ο Δήμος έσοδα από τα κύματα των τουριστών που την επισκέπτονται.\nΑνακοινώθηκαν την προηγούμενη εβδομάδα χιλιάδες προσλήψεις, όμως είναι ελάχιστες για το Δήμο της Αθήνας, ο οποίος κυριολεκτικά φυλλορροεί από προσωπικό.\nΤην Παρασκευή επισκέφτηκα το ΚΕΠ στην Αγίας Λαύρας, υπήρχαν μόνο δύο υπάλληλοι και έξω περίμεναν δεκαπέντε άνθρωποι. Αυτή είναι η εικόνα όλων των λειτουργιών του Δήμου. Γι' αυτό και η διοίκηση του Δήμου προχωρά στη γενικευμένη μερική ή ορισμένου χρόνου απασχόληση και την έμμεση ή άμεση ιδιωτικοποίηση με τη γενίκευση των εργολαβιών. Εργασίες σε τομείς όπως το πράσινο και η οδοποιία δίνονται σε εργολάβους γιατί ο Δήμος δεν μπορεί να τις υλοποιήσει με δικό του προσωπικό. Άμεση ιδιωτικοποίηση είναι η περίπτωση του τηλεφωνικού κέντρου, όπως και το πρόγραμμα 56 εκατ. ευρώ για τον ηλεκτροφωτισμό της πόλης.\nΤα έργα δεν προγραμματίζονται με βάση τις λαϊκές ανάγκες, αλλά με γνώμονα την ανταποδοτικότητα. Τονίσαμε και στη συζήτηση για το Τεχνικό Πρόγραμμα ότι δεν υπάρχει καμία αναφορά σε απαλλοτριώσεις. Θα επαναφέρουμε τις ήδη αποφασισμένες από το Δημοτικό Συμβούλιο, μία προς μία. Επειδή όμως μιλάμε και για αναπλάσεις που πραγματικά γίνονται, αυτές είναι αναπλάσεις στα πλαίσια λειτουργίας ενός συμπλέγματος με ζώνες εμπορικών κέντρων, όπως η περίφημη διπλή ανάπλαση που σχεδιάζεται για την περιοχή του Βοτανικού.\nΤέλος, είναι κάποια νούμερα που εκτός από τα ερωτηματικά που προκαλούν, δείχνουν και την πολιτική λογική της δημοτικής Αρχής. Στον Προϋπολογισμό του Δήμου Αθηναίων για το 2022, για τη μισθοδοσία του προσωπικού προβλέπονται 15 εκατ. ευρώ λιγότερα, για ΔΕΗ (παρά τις αυξήσεις) προβλέπονται 1,25 εκατ. ευρώ λιγότερα, για συντήρηση οδών, πλατειών, παιδικών χαρών, κοινόχρηστων χώρων προβλέπονται 6,3 εκατ. λιγότερα σε σχέση με τον αντίστοιχο προϋπολογισμό του 2021. Με βάση τα παραπάνω καταψηφίζουμε τον Προϋπολογισμό του Δήμου Αθηναίων για το 2022».\n«Το Τεχνικό Πρόγραμμα, όπως και ο Προϋπολογισμός, αποτυπώνουν την πολιτική κατεύθυνση που ακολουθεί κάθε δημοτική Αρχή, τις προτεραιότητες και τις ιεραρχήσεις που κάνει. Όλα αυτά μέσα στα στενά πλαίσια ενός ασφυκτικού νομοθετικού πλαισίου και μιας αντιλαϊκής πολιτικής, τόσο της σημερινής κυβέρνησης όσο και των προηγούμενων κυβερνήσεων, που θέλουν τους Δήμους αφενός τοπικό φοροεισπράκτορα και αφετέρου να συμβάλει σε σχεδιασμούς για την οικονομική ανάπτυξη, τοπικά και ευρύτερα.\nΣτην αντίστοιχη περσινή συζήτηση ένας αντιδήμαρχος είχε πει ότι ο Προϋπολογισμός και το Τεχνικό Πρόγραμμα "έχουν αναπτυξιακή λογική". Το ερώτημα είναι: "Ανάπτυξη για ποιον;" Αυτό είναι που καθορίζει και τις επιμέρους ιεραρχήσεις και προτεραιότητες. Η πολιτική που ακολουθεί αυτά τα 2,5 χρόνια η δημοτική Αρχή είναι να αναλαμβάνει την ευθύνη για να προχωρήσουν στρατηγικές επιλογές που ευνοούν μια ανάπτυξη κομμένη και ραμμένη στην εξασφάλιση της κερδοφορίας των επιχειρηματικών ομίλων. Όμως, από την άλλη πλευρά, για τη λαϊκή πλειοψηφία, τους εργαζόμενους, τους μικροεπαγγελματίες σημαίνει νέες θυσίες, νέο χτύπημα εισοδημάτων και δικαιωμάτων.\nΕίναι στρατηγική επιλογή η Αθήνα να γίνει ένα αναβαθμισμένο τουριστικό και εμπορικό κέντρο. Να διαμορφωθούν υποδομές για να υποστηρίξουν τη διεύρυνση της πελατείας των 4άστερων και 5άστερων ξενοδοχείων, των αλυσίδων AirBnB. Γι' αυτό το λόγο, έχουμε δει να προχωράει ταχύτατα ένα μεγάλο πακέτο αναπλάσεων (διπλή ανάπλαση, Μεγάλος Περίπατος, Λυκαβηττός, Εθνικός Κήπος, Φιλοπάππου, Στρέφη, Ακαδημία Πλάτωνος).\nΤίθεται το ερώτημα γιατί διαφωνούμε στο να γίνει πιο όμορφη η πόλη μας και να βρουν δουλειά περισσότεροι εργαζόμενοι. Εμείς απαντάμε ότι με αυτή τη δήθεν αναβάθμιση του κέντρου της πόλης, θα δυσκολεύονται όλο και περισσότεροι εργαζόμενοι και κάτοικοι να το απολαύσουν. Για την τουριστική ανάπτυξη, έχουμε δει πόσο την "απόλαυσαν" τα προηγούμενα χρόνια του τουριστικού θαύματος της χώρας μας οι εργαζόμενοι στον τουρισμό. Με τους μισθούς πείνας, με δωδεκάωρες βάρδιες στη δουλειά, χωρίς δυνατότητα να κάνουν οι ίδιοι διακοπές. Το ίδιο ισχύει και για την πλειοψηφία των μικροεπαγγελματιών που θα δουν να ενισχύεται εναντίον τους ο ανταγωνισμός από μεγάλες αλυσίδες στο εμπόριο ή τη διασκέδαση.\nΣΥΝΤΗΡΗΣΗ & ΕΠΙΣΚΕΥΗ ΣΧΟΛΕΙΩΝ\nΤα προηγούμενα χρόνια η δημοτική Αρχή μας απαντούσε ότι θα τα λύσει αυτά τα προβλήματα με την περίφημη μεγάλη εργολαβία των 30 εκατ. ευρώ, που αφορά την περίοδο 2020-2022. Το Τεχνικό Πρόγραμμα που διαβάζουμε σήμερα μεταφέρει τα έργα αυτά για το 2023, όπως μας ενημέρωσε και ο αρμόδιος Αντιδήμαρχος σε σχετική επιστολή που καταθέσαμε ως "Λαϊκή Συσπείρωση".\nΈνα χαρακτηριστικό παράδειγμα είναι η "μεταστέγαση του καλλιτεχνικού Γυμνασίου" στο κτίριο της οδού Πρασσά. Ο αρμόδιος Αντιδήμαρχος, πριν από ένα μήνα, είχε δεσμευτεί στο Δημοτικό Συμβούλιο ότι θα είχε ολοκληρωθεί το Δεκέμβρη του 2022. Τελικά, στο Τεχνικό Πρόγραμμα που καλούμαστε να ψηφίσουμε σήμερα, προβλέπεται ότι θα ξεκινήσει το 2023 και θα ολοκληρωθεί το 2024.\nΈνα άλλο παράδειγμα είναι η μελέτη για τη "στατική επάρκεια κτιρίων", που πέρσι λέγαμε ότι ξεκινάει με τεράστια καθυστέρηση. Τώρα η υλοποίηση της μεταφέρεται για το 2023 και το 2024, ελπίζοντας μόνο σε αυτό το διάστημα να είμαστε τυχεροί.\nΑντίστοιχα, η "αναβάθμιση ηλεκτρικών εγκαταστάσεων των Σχολείων", που ήταν να ολοκληρωθεί φέτος, σύμφωνα με το περσινό Τεχνικό Πρόγραμμα, τώρα μεταφέρεται για το 2023. Το ίδιο και η "πυροπροστασία κτηρίων και σχολείων". Το ίδιο και οι απαραίτητες "επεμβάσεις σε βρεφικούς και παιδικούς σταθμούς" για τα οποία μετατίθεται ένα χρόνο αργότερα η ολοκλήρωσή τους.\nΓια τα αναγκαία αντιπλημμυρικά έργα, η δημοτική Αρχή έφερε στην αναμόρφωση του προηγούμενου Τεχνικού Προγράμματος το έργο για την περιοχή του Κολωνού, έπειτα από πίεση των κατοίκων και δική μας. Και αυτό όμως το έργο προβλέπεται να υλοποιηθεί το 2023 & το 2024. Τι θα γίνει όμως σε αυτές τις περιοχές μέχρι τότε;\nΠέρυσι αναγραφόταν στο Τεχνικό Πρόγραμμα μία μελέτη ως "νέα μελέτη" ύψους 3,5 εκατ. ευρώ για το δίκτυο ομβρίων και αντιπλημμυρικά έργα. Φέτος όμως αυτό δεν υπάρχει στο Τεχνικό Πρόγραμμα.\nΕπίσης, με βάση τα ποσά που θα διατεθούν, πάνε πιο πίσω και τα έργα που αφορούν στον "καθαρισμό φρεατίων ομβρίων", στην "επισκευή και συντήρηση φρεατίων ομβρίων", στα "αντιπλημμυρικά του Λυκαβηττού", εκεί που βλέπαμε πριν λίγες εβδομάδες στους καταρράκτες.\nΟι ελεύθεροι χώροι, που ψάχνει σήμερα ο κόσμος για να ξεσκάσει (είχε αναφέρει ο Δήμαρχος σε προηγούμενη συνεδρίαση στοιχεία για τα τετραγωνικά μέτρα πρασίνου ανά κάτοικο, που δείχνουν το μέγεθος του προβλήματος και της ανάγκης), εξακολουθούν να είναι εκτός των κύριων προτεραιοτήτων της δημοτικής Αρχής. Γιατί είναι καλά τα "πάρκα τσέπης", αλλά από μόνα τους δε φτάνουν.\nΔεν υπάρχει καθόλου στο Τεχνικό Πρόγραμμα η λέξη "απαλλοτρίωση", δεν υπάρχει καθόλου ούτε ως λέξη, κανένας κωδικός. Ακόμα και αυτές που είναι υπερώριμες, κι έχουν σχεδιαστεί εδώ και χρόνια, δεν περιλαμβάνονται στο Τεχνικό Πρόγραμμα. Αντί γι' αυτό, μέσα στη χρονιά που πέρασε, η δημοτική Αρχή έχει ψηφίσει στο Δημοτικό Συμβούλιο να χαθούν χώροι που ήταν για απαλλοτρίωση (για τη δημιουργία είτε σχολείων, είτε κοινόχρηστων χώρων).\nΑΝΑΠΛΑΣΕΙΣ, ΑΠΟΚΑΤΑΣΤΑΣΕΙΣ ΠΕΖΟΔΡΟΜΙΩΝ κλπ\nΒλέποντας το Τεχνικό Πρόγραμμα για το 2021, από τα συνολικά 56 έργα που εμφανίζονται σήμερα ως "νέα έργα" στο Τεχνικό Πρόγραμμα, μόλις τα 10 δεν υπήρχαν στο περσινό. Ένας μεγάλος κατάλογος έργων, πάνε πιο πίσω χρονικά. Ενώ ήταν να ολοκληρωθούν πιο σύντομα, τώρα πάνε για υλοποίηση στα επόμενα χρόνια (το 2023 και ένα πολύ μεγάλο μέρος το 2024). Αυτό σημαίνει ότι μεγάλα προβλήματα σε υποδομές του Δήμου ΔΕΝ πρόκειται να αντιμετωπιστούν ούτε την επόμενη χρονιά, όπως έργα που αφορούν αναπλάσεις, αποκατάσταση πεζοδρομίων, κοινόχρηστους χώρους κλπ.\nΜε αυτήν την έννοια, η δημοτική Αρχή υλοποιεί την πολιτική της κυβέρνησης. Συμφωνεί προφανώς στη λογική των "αντοχών της οικονομίας" στην κατεύθυνση μιας ανάπτυξης για λίγους. Σε αυτό το μοντέλο, στις "αντοχές" της οικονομίας δεν χωρούν έργα για την αντιμετώπιση των λαϊκών προβλημάτων και αναγκών. Αντίθετα, αυτές οι αντοχές περισσεύουν όταν πρόκειται να χρηματοδοτηθούν ή να διευκολυνθούν οι μεγάλες επιχειρήσεις και οι επενδύσεις τους.\nΜε βάση τα παραπάνω, καταψηφίζουμε το Τεχνικό Πρόγραμμα γιατί θεωρούμε ότι απέχει από τις ανάγκες των πολλών που ζουν και εργάζονται σε αυτή την πόλη».


Τα κατά Μάρκον: 2011\nΗ έννοια του χρόνου αποτελούσε πάντα ένα μυστήριο για τον άνθρωπο. Τι είναι ο χρόνος; Πώς υπολογίζεται; Πώς τιθασεύεται; Μπορεί κανείς να τον νικήσει;\nΣτο πέρασμα των αιώνων οι άνθρωποι αναζητούσαν διακαώς να τον «νικήσουν», να τον ελέγξουν, να τον περιορίσουν.\nΑπό πολύ παλιά ο άνθρωπος μετρούσε το χρόνο προσπαθώντας να οργανώσει τη ζωή του, όχι με τρόπο τυχαίο αλλά συμβαδίζοντας με τους ρυθμούς της Φύσης.\nΣήμερα η σύγχρονη επιστήμη προσπαθώντας να μετρήσει τον χρόνο όσο γίνεται πιο «απόλυτα» έχει ορίσει σαν μονάδα μέτρησης του χρόνου το ένα «ατομικό δευτερόλεπτο», μέγεθος που αντιστοιχεί σε 9.192.631.770 κύκλους του Καισίου -133. Έτσι ορίζεται ο χρόνος ακολουθώντας έναν κύκλο του μικρόκοσμου κι όχι έναν μακροκοσμικό κύκλο όπως είναι η περιφορά της Γης γύρω απ' τον Ήλιο.\nΠάνω απ' όλα όμως, στις σύγχρονες δυτικές κοινωνίες κυριαρχεί η αντίληψη ενός γραμμικού χρόνου, γεγονός που έρχεται σε αντίθεση με την αντίληψη του χρόνου που είχαν μεγάλοι πολλοί αρχαίοι πολιτισμοί, αλλά και ο λεγόμενος «ανατολίτικος» τρόπος σκέψης. Γι' αυτούς ο χρόνος είναι κυκλικός, ακολουθώντας περιστροφές, άποψη σαφώς πιο φυσική και συνεπώς πραγματική και ουσιαστική, καθώς η δημιουργία ενός γραμμικού χρόνου δεν είναι παρά μια σύμβαση της σύγχρονης επιστήμης, η οποία – παραδόξως - «για να μετρήσει τον χρόνο βασίζεται σε κύκλους ... μακροκοσμικούς ή μικροκοσμικούς» (Αϊνστάιν).\nΗ έννοια της κυκλικής φύσης του χρόνου ήταν ένα «κοινό μυστικό» σε όλους τους αρχαίους πολιτισμούς, γεγονός που αντικατοπτρίζεται στα πάνθεα και τη μυθολογία τους.\nΟι αρχαίοι Ινδοί ταύτιζαν το χρόνο με τον κοσμικό χορό του θεού Σίβα, καταστροφέα και (ανα)δημιουργού των μορφών, κυρίαρχου της δημιουργίας αλλά και της καταστροφής. Αυτό ακριβώς δεν κάνει και ο χρόνος; «Γεννάει» και «τρώει» τα παιδιά του, όπως ο αρχαιοελληνικός τιτάνας, ο Κρόνος.\nΟι αρχαίοι Έλληνες είχαν εννέα (9) θεούς που σχετίζονταν με την έννοια του χρόνου, με πιο γνωστό τον Κρόνο, πατέρα των Θεών, του οποίου το όνομα σχετίζεται άμεσα και ετυμολογικά με την έννοια του χρόνου. Επίσης ο Ωκεανός αντιπροσώπευε τον θεό -ποταμό που περιέβαλε τη Γη, απ' τον οποίο γεννιέται και η έννοια του γραμμικού χρόνου σαν «ποταμός»।\nO πιο «ειδικός» θεός της Αρχαίας Ελλάδας που σχετίζονταν με τον χρόνο ήταν ο ... Καιρός। Είναι μια σχετικά άγνωστη θεότητα της οποίας τα σύμβολα και τα χαρακτηριστικά περιγράφουν με ακρίβεια και απόλυτη πρακτικότητα τις ιδιότητες του χρόνου να μας ... ξεφεύγει, μαζί με τις ευκαιρίες που περικλείει !\nΟ θεός Καιρός λοιπόν αναπαριστάται σαν ένας φτερωτός νέος που ισορροπεί στην άκρη του ξυραφιού - όπως ο καθένας που θέλει να κυριαρχήσει στον χρόνο - και κρατάει τη Ζυγαριά της Μοίρας, ως προστάτης του πεπρωμένου, με στόχο να υπενθυμίζει στους κοινούς θνητούς ότι δεν πρέπει να αφήνουν ανεκμετάλλευτες τις ώρες τους που περνούν, χάνονται και πίσω δε γυρνούν, σε όποια διάσταση του χρόνου κι αν βρεθούμε, παρελθόν, παρόν και μέλλον.\nΆλλες θεότητες που συναντάμε στην αρχαία Ελλάδα σε σχέση με τον χρόνο είναι οι τρεις Μοίρες που αντιστοιχούν στις τρεις διαστάσεις του χρόνου: παρελθόν, παρόν και μέλλον. Σε πλήρη αντιστοιχία συναντάμε τις τρεις Νόρνες στους Νορβηγούς του βορρά।\nΟι Βίκινγκς πάλι, είχαν τέσσερις νοοτροπίες ζωής, βασισμένες στο χρόνο: το χρόνο τσεκούρι, το χρόνο σπαθί, το χρόνο άνεμο και το χρόνο λύκο.\nΤο πέρασμα του χρόνου στην αρχαία Αίγυπτο αντιπροσώπευε η θεά Νουτ, θεά του νυκτερινού ουρανού. Κάθε βράδυ κατάπινε τον Ήλιο, τον χώνευε στη διάρκεια της νύχτας και τον πρωί τον ... έφτυνε ! Έτσι δημιουργούνταν ο ημερήσιος κύκλος, σαν μονάδα του χρόνου αλλά και της ανθρώπινης καθημερινότητας.\nΣτους Ινδιάνους της φυλής Micmac της Β. Αμερικής η έννοια του χρόνου φαίνεται να έχει έναν πιο αφηρημένο και «μαγικό» χαρακτήρα. Οι Micmac δεν είχαν λέξεις για την «ώρα», το «λεπτό» κ.ο.κ., αλλά μόνο μία λέξη για το «εδώ και τώρα»: Neegh.\nΌμοια οι Hopi της Αριζόνα δεν έχουν λέξεις για το παρελθόν, το παρόν και το μέλλον. Και γι' αυτούς σημασία έχει μόνο το παρόν! Αλλά και οι Ινδιάνοι-Αλγκογκίνοι (Αραπάχο, Μαυροπόδηδες, Τσεγιέν) αρνήθηκαν να φορέσουν ρολόγια καθώς πιστεύουν ότι αυτά «θα υπενθυμίζουν τις απαιτήσεις των άλλων και θα θαμπώνουν το φως του πραγματικού χρόνου».\nΑπόψεις σαν κι αυτές δηλώνουν μια ουσιαστική πραγματικότητα: ότι ο χρόνος στην πρακτική και ουσιαστική του διάσταση είναι κυρίως μια κατάσταση της συνείδησης. Αν επιχειρούμε να τον τιθασεύσουμε είναι σαν να προσπαθούμε να ισορροπήσουμε πάνω στο ξυράφι του θεού Καιρού!\nΤη δεκαετία του 1870 ο άγγλος αρχαιολόγος George Smith, χάρη σε ανασκαφές που πραγματοποιούσε κοντά στην πόλη της Μοσούλης (στο νοτιοδυτικό Ιράκ) ανακάλυψε πως η βιβλική αναφορά της γένεσης, « στην αρχή ο Θεός δημιούργησε τον Ουρανό και την Γη», ήταν ένας μύθος που οι εβραίοι είχαν αντιγράψει σε μεγάλο μέγεθος από τους Ασσύριους, αρχαίους απογόνους των Σουμερίων. Αρα…\nΟ Χρόνος των Μάγιας।\n► Το Χάαμπ ή Ηλιακό Ημερολόγιο των 365 ημερών που η εστίασή του ήταν στη συλλογή των φόρων και στον καθορισμό των εποχών σποράς και συγκομιδής. Αυτό διαιρείτε σε 18 «μήνες» των 20 ημερών από 0 -19, με 5 ιερές ημέρες αργίας και τελετών, ενός 19ου «ουραίου μήνα» στο τέλος του χρόνου. Κάθε μήνας είχε τον προστάτη θεό του με το ανάλογο ιερογλυφικό και κάθε ημέρα τη ποιότητά της που αντιστοιχούσε στο ιερογλυφικό της. Καμία ημερομηνία των Μάγιας δεν καταγράφηκε με αυτό το ημερολόγιο!\n► Το Τουν είναι το Προφητικό/Μαγικό Ημερολόγιο και χρησιμοποιούταν μόνο από τους ιεροφάντες/σαμάνους ιερείς. Η εστίασή του είναι στην Εξελικτική Συνείδηση της Δημιουργίας του Σχεδίου του Δέντρου της Ζωής ή Αληθινού Σταυρού, που εκπορεύεται από το Κέντρο του Σύμπαντος με τη μορφή φωτονίων/πληροφορίας και είναι η θέληση του Ανώτερου Θεού προς κάθε μορφή οργανικής ή ανόργανης ζωής. Με αυτό το ημερολόγιο, σύμφωνα με τις έρευνες του Δρ. Καρλ Τζοχάν Κάλεμαν, οι αρχαίοι Μάγιας κρατούσαν τα αρχεία όλων των γεγονότων με ημερομηνίες που σημάδευαν την εξέλιξη της συνείδησης. Αναγνώρισε 7 Εξελικτικές Ημέρες και 6 Εξελικτικές Νύχτες που εναλλάσσονταν καθ' όλη τη διάρκεια των 9 επιπέδων ή σταδίων της εξέλιξης της Συνείδησης της Δημιουργίας. Το Τουν Ημερολόγιο έχει 360 μέρες όπως ο κύκλος έχει 360 μοίρες, δηλαδή 18 «μήνες» των 20 ημερών με διαφορετικά ιερογλυφικά από του Χάαμπ.\n► Στο κέντρο του Τουν βρίσκεται το Τζόλκιν, το «Μέτρημα των Ημερών» όπως μεταφράζετε η ονομασία του, το οποίο κινεί το Τουν και είναι το ημερήσιας χρήσης ημερολόγιο από όλους. Εστιάζετε στην αφομοίωση και άνοιγμα στη εξέλιξη της συνείδησης της Δημιουργίας από όλους μας και στη πρακτική εφαρμογή της νέας αυτής συνείδησης στη καθημερινή και προσωπική ζωή. Ο εστιασμός στο Τζόλκιν ημερολόγιο δίνεται όχι στις περιστροφές των πλανητών και συγκεκριμένα της Γης γύρω από τον Ήλιο, αλλά στη ποιότητα και ταχύτητα ή συχνότητα δονήσεων ή κυμάτων, που αντανακλούνται στη κάθε ημέρα από το Δέντρο της Ζωής/Συνείδηση της Δημιουργίας/Σταυρό των Κατευθύνσεων, αντανάκλαση από το Κέντρο του Σύμπαντος και του Ανώτερου Θεϊκού Σχεδίου της Δημιουργίας. Κάθε ετήσιος κύκλος στο Ημερήσιο «Μέτρημα των Ημερών» ή Τζόλκιν έχει 13 «μήνες» των 20 Ημερών και 20 «εβδομάδες» των 13 ημερών, ας τις ονομάσουμε Δεκατριάδες. 13Χ20=260.\nΓια το ημερολόγιο των Μάγιας θα γίνει μεγάλη συζήτηση τη νέα χρονιά…\nΜπορεί το κινέζικο ημερολόγιο να είναι προγενέστερο του Βούδα, ωστόσο ο παλιός κινεζικός θρύλος θέλει στον μεγάλο διανοητή να καλεί τα ζώα της Γης, με την υπόσχεση πως θα έκανε από ένα δώρο σε εκείνα που πρώτα θα ανταποκρίνονταν στο κάλεσμά του. Το βόδι είχε κατορθώσει με τον όγκο του να τεθεί επικεφαλής των έντεκα άλλων ζώων. Αλλά το ποντίκι τρύπωσε και γλίστρησε ανάμεσα από τα πόδια των άλλων ζώων και κατέλαβε πανηγυρικά την πρώτη θέση, αφού πρώτα στρογγυλοκάθισε στη ράχη του βοδιού, για να φανεί καλύτερα η νίκη του. Έτσι η σειρά μεταβλήθηκε με πρώτο τον ποντικό και να ακολουθούν το βόδι, η τίγρης, ο λαγός, ο δράκος, το φίδι, το άλογο, η κατσίκα, ο πίθηκος, ο πετεινός, ο σκύλος και ο χοίρος.\nΚΙ ΥΣΤΕΡΑ ΗΡΘΑΝ… ΤΑ ΡΟΛΟΓΙΑ\nΟταν ο άνθρωπος πάτησε για τα καλά στη γη, άρχισε να «ψάχνεται» για το πώς θα ξέρει πότε να περιμένει το βράδυ, που έπρεπε να κοιμηθεί στη σπηλιά του, μέχρι που έφθασε στο σήμερα να αγχώνεται και με το δευτερόλεπτο που σπαταλά στην…ουρά μιας τράπεζας. Με τις σκέψεις αυτές κατασκευάστηκαν τα ηλιακά ρολόγια το 3.500 π.Χ., οι κλεψύδρες με την άμμο, το εκκρεμές από το Γαλιλαίο… Και καταλήγουμε στο 1500 μ.Χ., όπου ο γερμανός Π. Χένλαϊν έφτιαξε το πρώτο μηχανικό κουρδιστό ρολόι τσέπης, ενώ το 1670, ο Άγγλος ωρολογοποιός Γουίλιαμ Κλέμεντ δημιούργησε το ρολόι με μακρύ εκκρεμές, που μετρούσε και τα δευτερόλεπτα, τοποθετημένο σε μακρύ ξύλινο κουτί.\nΗ ιστορία της προσπάθειας του ανθρώπου να δαμάσει το χρόνο είναι φυσικά πολύ μεγαλύτερη και πολύπλοκη από αυτή που φαίνεται εδώ. Ο χρόνος είναι υποκειμενικός. Τον αντιλαμβανόμαστε μέσα από το περιβάλλον μας που αλλάζει, τη δικιά μας συμπεριφορά μέσα σε αυτό, τα γεγονότα της ζωής μας. Διαφορετικές ψυχονοητικές καταστάσεις, μας κάνουν να τον αντιλαμβανόμαστε διαφορετικά και, όσο μεγαλώνουμε, μας προσπερνά όλο και πιο γρήγορα.\nΟ χρόνος, στην πρακτική και ουσιαστική του διάσταση, είναι κυρίως μια\nκατάσταση της συνείδησης. Αν επιχειρούμε να τον τιθασεύσουμε είναι σαν\nνα προσπαθούμε να ισορροπήσουμε πάνω στο ξυράφι του θεού Καιρού! Ίσως ο\nμόνος τρόπος να τον κατανοήσουμε είναι να ... πάμε με τα νερά του, δηλαδή:\n1. να κατανοήσουμε την κυκλική του φύση, και\n2. να μάθουμε να ζούμε (συνειδητά και με σκοπό) το «ΤΩΡΑ», το κάθε\n«ΤΩΡΑ», την κάθε μας στιγμή.\nΊσως αυτός είναι ο μοναδικός τρόπος να μη γίνουμε τροφή του Κρόνου.\nΗ ΦΕΤΙΝΗ ΝΑ ΦΥΓΕΙ ΚΑΙ… ΝΑ ΜΗΝ ΞΑΝΑΡΘΕΙ!\nΑναρτήθηκε από Markos Nikitakis στις 12/30/2011 07:23:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΑΣ ΕΙΝΑΙ ΤΑ ΤΕΛΕΥΤΑΙΑ\nΜΕ ΑΘΛΙΟΥΣ ΣΤΗΝ ΕΞΟΥΣΙΑ\nΑναρτήθηκε από Markos Nikitakis στις 12/23/2011 08:04:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΧΡΙΣΤΟΥΓΕΝΝΑ – Ιστορικά\nΗ γέννηση του Ιησού τοποθετείται γύρω στο 7 ή 6 π.Χ. ή μεταξύ του 4 ως 1 π.Χ. Αυτό συμβαίνει καθώς το σημερινό ημερολόγιο, στηρίζεται βασικά στους υπολογισμούς του μοναχού και αστρονόμου Διονυσίου του Μικρού, που κατά τον 4ο αιώνα μ.Χ. καθόρισε με τα δεδομένα που είχε τότε, το έτος 754 από κτίσεως Ρώμης ως το χρόνο της γέννησης του Ιησού, αντί του έτους 747 όπως θα έπρεπε με τα σημερινά δεδομένα.\n► Τη γέννηση του Ιησού επί αυτοκράτορα Αυγούστου (Λουκ. 2,1), του οποίου η βασιλεία διήρκεσε για μεγάλο χρονικό διάστημα (27 π.Χ. - 14 μ.Χ.)\n► Τη γέννηση του Ιησού «εν ταις ημέραις Ηρώδου βασιλέως της Ιουδαίας» (Λουκ. 1,5), του οποίου επίσης η βασιλεία στην Ιουδαία ήταν από τις μακρότερες χρονικά (37-4 π.Χ.). Μπορεί να ειπωθεί με σχετική ακρίβεια ότι ο Ηρώδης πέθανε κατά το έτος 750 «από κτίσεως Ρώμης» (4 π.Χ.) ή λίγο πριν και στη συνέχεια κηρύχθηκε πένθος μιας εβδομάδας. Άρα ο Ιησούς πρέπει να γεννήθηκε σίγουρα πριν από το 750 «από κτίσεως Ρώμης» (4 π.Χ.) κατά το οποίο πέθανε ο Ηρώδης.\n► Στις περιγραφές για το άστρο της Βηθλεέμ (Ματθ. 2,2)\nΤο γεγονός αυτό ταιριάζει με την παρατήρηση του Ματθαίου ότι οι Μάγοι πορευόμενοι προς τη Βηθλεέμ, «είδον τον αστέρα και εχάρησαν χαράν μεγάλην σφόδρα», προσθέτοντας ότι το «αστέρι» αυτό ήταν ίδιο με εκείνο «ον είδον εν τη Ανατολή» (Ματθ. 2,9-10). Καθώς ένα ταξίδι από τη Μεσοποταμία στην Παλαιστίνη με τα μέσα της εποχής απαιτούσε δύο ή τρεις μήνες, η χρονική αυτή απόσταση ταιριάζει με την αντίστοιχη φυσική κίνηση του πλανήτη Δία και τη διπλή εμφάνιση του κατά την είσοδο και έξοδο από την τροχιά συνάντησης με τους άλλους δύο πλανήτες.\n► Στα γεγονότα της «πρώτης» απογραφής, η οποία «εγένετο ηγεμονεύοντος της Συρίας Κυρηνίου» (Λουκ. 2,2) (12 - 8 π.Χ. ή 8-6 π.Χ.)\nΗ γέννηση του Ιησού ως ανθρώπου παρουσιάζεται ως ένα από τα σημαντικότερα γεγονότα στην ιστορία όλης την ανθρωπότητας.\nΗ σημαντική Δεσποτική γιορτή της κατά σάρκα γεννήσεως του Χριστού, είναι μια ιδιαίτερη γιορτή, η οποία σύμφωνα με τον Γρηγόριο Ναζιανζηνό δεν θα πρέπει να συγχέεται με τα γενέθλια οποιουδήποτε άλλου ανθρώπου, αφού στα Γενέθλια αυτά εορτάζουμε το μοναδικό και ανεπανάληπτο γεγονός ότι «εφάνη γαρ Θεός ανθρώποις δια γεννήσεως».\nΣύμφωνα με τις αφηγήσεις της Καινής Διαθήκης, τόσο ο Ιησούς Χριστός όσο και οι μαθητές του δεν γιόρταζαν γενέθλια ανθρώπων, και ο ίδιος ζήτησε ρητά από τους ακολούθους του να τηρούν την ανάμνηση του θυσιαστικού θανάτου του.\nΤους πρώτους αιώνες μ.Χ. οι χριστιανοί δεν γιόρταζαν τα γενέθλια των αγίων και μαρτύρων της πίστεως, παρά μόνο την ημέρα του θανάτου τους, την οποία ημέρα του μαρτυρίου τους θεωρούσαν και κατ’ εξοχήν γενέθλια ημέρα, εφόσον έτσι γεννιόντουσαν οι για τον Χριστό σφαγέντες στον νέο κόσμο της Βασιλείας του Θεού.\nΜάλιστα, κατά τον 3ο αιώνα, ο Ωριγένης πίστευε ότι «o φαύλος τα γενέσεως αγαπών πράγματα εορτάζει γενέθλιον» και ότι «επ΄ ουδεμιάς γραφής εύρομεν υπό δικαίου γενέθλιον αγομένην».\nΕίναι σημαντικό να σημειωθεί ότι για δύο αιώνες μετά τον θάνατο του Χριστού, κανένας δεν γνώριζε —και λίγοι νοιάζονταν— για το πότε ακριβώς γεννήθηκε. Στην πραγματικότητα, η Εκκλησία έφτασε έως του σημείου να διακηρύξει ότι ήταν αμαρτία το να σκοπεύει κάποιος να τηρήσει τα γενέθλια του Χριστού «σαν να ήταν Εκείνος ο Βασιλιάς Φαραώ».\nΟι ευσεβείς Ιουδαίοι δεν τηρούσαν τον εορτασμό γενεθλίων, καθώς θεωρούνταν παγανιστική συνήθεια, ενώ οι αναφορές στον εορτασμό τους στα βιβλικά κείμενα αφορούν μόνο ειδωλολάτρες. Η πρώτη αναφορά εορτασμού γενεθλίων περιγράφεται στο βιβλίο της Γένεσης και αφορά τα γενέθλια του Φαραώ της Αιγύπτου (15ος/13ος αιώνας ΠΚΧ), περίσταση κατά την οποία ο Φαραώ εκτέλεσε έναν αυλικό του. (Γέν. 40:19, 20).\nΣτο βιβλίο 2 Μακκαβαίων (απόκρυφο για τους Προτεστάντες) (2ος αιώνας π.Χ.) καταγράφεται η βεβήλωση του Ναού στην Ιερουσαλήμ και η πίεση που ασκήθηκε στους Ιουδαίους να συμμετάσχουν σε παράνομες για εκείνους πρακτικές, όπως η συμμετοχή στον εορτασμό των μηνιαίων γενεθλίων του Αντιόχου Δ' του Επιφανή. (2 Μακ. 6:7)\nΟρισμός της ημερομηνίας\nΟ πάπας Τελεσφόρος (125-136 μ.Χ.), για πρώτη φορά γύρω στο 135 μ.Χ., αποφάσισε να μνημονεύσει το ιδιαίτερο γεγονός της έλευσης του Θεανθρώπου στον κόσμο, θεσπίζοντας τη γιορτή των Χριστουγέννων, επί βασιλείας του αυτοκράτορα Αδριανού (117-138 μ.Χ.).\nΚάποιοι ερευνητές διατυπώνουν την άποψη ότι τα πρώτα ίχνη της γιορτής των Χριστουγέννων φάνηκαν όταν αυτοκράτορας ήταν ο Λούκιος Κόμμοδος (180-192 μ.Χ.)\nΣύμφωνα με ορισμένους μελετητές, ο εορτασμός των Χριστουγέννων έγινε για πρώτη φορά στην Αντιόχεια κατά τον 4ο αιώνα από τους Ευσταθιανούς, ένα χριστιανικό κίνημα που είχε άμεση σχέση με την Εκκλησία της Ρώμης.\nΓια τέσσερις αιώνες τα Χριστούγεννα γιορτάζονταν μαζί με την Βάπτιση του Χριστού, στις 6 Ιανουαρίου, επειδή θεωρήθηκε ότι 6 Ιανουαρίου πλάσθηκε ο Αδάμ, ο πρώτος άνθρωπος.\nΕπί Πάπα Ιουλίου Α' (336-332) τα Χριστούγεννα σταμάτησαν να γιορτάζονται μαζί με τα Θεοφάνεια και θεσπίσθηκε ως επέτειος η 25 Δεκεμβρίου κατόπιν έρευνας των αρχείων της Ρώμης, όπως πιστεύεται, επί της απογραφής που έγινε επί αυτοκράτορα Οκταβιανού Αυγούστου, σε συνδυασμό με υπολογισμό ρήσης του Ευαγγελίου (το οποίο και συνέτεινε) του Προδρόμου λεχθείσα περί τον Χριστόν: «Εκείνος δει αυξάνειν, εμέ δε ελατούσθαι» (Ιωάνν. γ'30). Με βάση αυτή την υποθετική πηγή, η Γέννηση του Χριστού ορίσθηκε κατά το χειμερινό ηλιοστάσιο όπου και αρχίζει η αύξηση των ημερών.\nΤο 386 ο Αγ. Ιωάννης ο Χρυσόστομος παρότρυνε την εκκλησία της Αντιόχειας να συμφωνήσει στην 25η Δεκεμβρίου ως ημέρα εορτασμού της Γέννησης, και στην Ρώμη το καλεντάρι των Φιλοκαλίων (354 μ.Χ.) περιλαμβάνει στην ημερομηνία της 25ης Δεκεμβρίου, απέναντι από την παγανιστική Natalis invicti, δηλ. «γέννηση του ακατανίκητου (ήλιου)», την φράση «VIII kaalitan nattis Christus in Bethleem Iudea».\nΣύμφωνα με παράδοση του 8ου αιώνα, στα αρχεία της Εκκλησίας της Ρώμης φέρεται να υπήρχε έγγραφο του Ιωσήπου το οποίο καταδείκνυε ότι ο Ιησούς γεννήθηκε την 9η του μηνός Σαπέτ, που αντιστοιχεί στην 25η Δεκεμβρίου. Με νεώτερη έρευνα, το έργο αυτό ανάγεται στα τέλη του 9ου αιώνα και θεωρείται αμφιλεγόμενο και νόθο.\nΤον καιρό του Αγ. Αυγουστίνου η ημερομηνία της εορτής της Γέννησης είχε καθοριστεί, πάντως ο Αυγουστίνος την παραλείπει από τον κατάλογό του με τις σημαντικές χριστιανικές επετείους.\nΟ εορτασμός των Χριστουγέννων ήταν πιθανώς η χριστιανική μεταμόρφωση ή αναγέννηση μια σειράς συναφών ειδωλολατρικών εορτασμών — τα Σατουρνάλια (Saturnalia), τα Σιγκιλάρια (Sigillaria), τα Ιουβενάλια (Juvenalia), τα Μπρουμάλια (Brumalia) ή της Γέννησης του Ακατανίκητου Ήλιου (Dies natalis Invicti Solis) — τα οποία τηρούνταν στην Ρώμη τον μήνα Δεκέμβριο, σε ανάμνηση της χρυσής εποχής παγκόσμιας ελευθερίας και ισότητας, και προς τιμήν του ακατανίκητου ήλιου, και οι οποίες ήταν μεγάλες γιορτές, ειδικά για τους δούλους και τα παιδιά.\nΤις γιορτές αυτές ο Χριστιανισμός ήθελε να εξαφανίσει. Εξάλλου αυτό ήταν το πιστεύω του πάπα Γρηγορίου του Μεγάλου (590-604 μ.Χ.), που πρέσβευε ότι: «Αι εορταί των εθνικών πρέπει να μετατραπώσι βαθμιαίως εις χριστιανικάς». (Στράτος Θεοδοσίου - Μάνος Δανέζης, Στα ίχνη του ΙΧΘΥΣ, Δίαυλος, Αθήνα, 2000)\nΓια παράδειγμα, όπως συνέβαινε με πολλές θεότητες του ελληνικού πανθέου, κάθε χρόνο γινόταν ο εορτασμός των γενεθλίων του Δία. Μάλιστα, σύμφωνα με την άποψη του καθηγητή Μιχάλη Τιβέριου («Η γέννηση του Χριστού και η γέννηση του Δία». (Το Βήμα, 30 Δεκεμβρίου 2007, σ. B43)), φαίνεται ότι υιοθετήθηκαν από τον μεταγενέστερο Χριστιανισμό στοιχεία που προέρχονταν από τέτοιου είδους εορτασμούς.\nΤελικά, οι ίδιοι οι εκκλησιαστικοί πατέρες επιβεβαιώνουν την συμβολική αναφορά της γιορτής της γέννησης του Χριστού, του Ήλιου της δικαιοσύνης, του Φωτός του κόσμου, στην γιορτή της γέννησης του ανίκητου ήλιου, ο οποίος την εικοστή πέμπτη Δεκεμβρίου, μετά το χειμερινό ηλιοστάσιο, διαλύει την αυξανόμενη δύναμη του σκοταδιού, και ξαναρχίζει την ηρωική του πορεία.\nΌπως και να έχουν τα πράγματα…\nΧΑΡΟΥΜΕΝΑ ΧΡΙΣΤΟΥΓΕΝΝΑ ΣΕ ΟΛΟΥΣ!\nΑναρτήθηκε από Markos Nikitakis στις 12/23/2011 07:45:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΑ Σ Π Ρ Ο Τ Ο Π Ι\nΑρχές της προηγούμενης δεκαετίας δημοσίευα σε συνέχειες, στην εφημερίδα «Λευκάς», ένα σατυρικό ποίημα με τίτλο «ΣΚΛΗΡΟΠΟΝΤΙΚΑΣ ΚΑΙ ΜΑΡΓΟΥΛΑ» ή, όπως ο συγχωρεμένος ο Λάκης Μαμαλούκας τιτλοφόρησε, «ΤΟ ΑΣΠΡΟΤΟΠΙ».\nΤο στιχούργημα αναφέρεται σε ένα φανταστικό νησί στο οποίο ζούνε και δρουν μόνο ζώα (με την ευρύτερη έννοια των, πέρα από τους ανθρώπους, ζώντων), της τοπικής πανίδας κυρίως και ελάχιστα «εισαγόμενα».\nΚατάφερα να δημοσιεύσω γύρω στις 45 σελίδες (Ασπροτόπι 1982 - 2002) και επανήλθα εκτάκτως μόνο μια φορά μέχρι σήμερα.\nΕπανέρχομαι συνεχίζοντας το στιχούργημα, γιατί πολλοί φίλοι με παρότρυναν σε κάτι τέτοιο και γιατί είναι μια ενδιαφέρουσα απασχόληση για τη λειτουργία του νου.\nΥ.Γ. Κάθε ομοιότητα με πρόσωπα και καταστάσεις είναι εντελώς συμπτωματική και ο συσχετισμός θα οφείλεται στην πονηράδα και στην καχυποψία σας και μόνο!\nΜΑΣΑΝΑΣ ΚΑΙ ΜΑΡΓΟΥΛΑ (2002 - )\nΜες στου νησιού τ’ ανήλιαγα και σκιερά κατοίκια\nτα ζώα τ’ Ανακτορικά και κάκητα κρατούσαν\nγια ιστορίες παλαβές. Πάω στα ζώα τώρα…\nΛέω να ξαναρχίσουμε αυτή την ιστορία\nμιας και τα ζώα σήμερα βιώνουν τραγωδία.\nΝα δούμε τι απόγινε η αλεπού Μαργούλα,\nπως πέρναγε και πως περνά, αν πήρε τη βεργούλα\nνα σαλαγήσει ζωντανά απ’ όλο τ’ Ασπροτόπι\nκι αν κάνει τις δουλίτσες της όπως και οι … ανθρώποι\nΑς πάρουμε τα πράγματα όμως απ’ την άκρη\nτότε που έχασε η Μαριώ, κι έχυσε μαύρο δάκρυ,\nαπό το Λάζαρο τ’ αρνί και πάει η νησαρχία.\nΓια χρόνια δεν κατέλαβε καμία εξουσία\nγιατί οι μπλε κυβέρναγαν τη νήσο και τον τόπο.\nΑυτή σαν πάντα πονηρή έψαχνε κάποιο τρόπο\nνα ξαναρθεί στα πράγματα, να πιάσει την κουτάλα\nγιατί την κυνηγήσανε ζώα πολύ μεγάλα.\nΤη βγάλανε απ’ τη νομή, της κόψαν το κυνήγι\nτην πέταξαν απ’ τη φωλιά και … όπου φύγει – φύγει.\nΕκεί που έβρισκε πουλιά και κυνηγούσε κότες\nτώρα την αποκλείσανε ύπουλα οι προδότες.\nΒλέπεις κι αν είναι πονηρή, πάντα υπάρχει κάτι\nπιο έξυπνο, πιο πονηρό, για να της μπει στο μάτι.\nΚι αν είναι τόσο έξυπνη να μην αφήνει κότα,\nζώα πιο μεγαλύτερα τη βγάζουν απ’ τη ρότα\nΌσα τη χρειαστήκανε σαν είχε εξουσία,\nτα ίδια την παράτησαν στην πρώτη ευκαιρία,\nτι πια δεν τη χρειάζονταν. Μαγείρεψε τα πάντα\nκι αφού σερβίρισε φαί, την κάνανε στην μπάντα.\nΣτο μεταξύ όλες τις νομές διαφέντευαν τα μπλάβα\nτα ζώα τ’ ανακατερά, που τά’ καναν πιο μαύρα,\nαπό ότι ήταν τα πράγματα. Είχαν καιρό να φάνε\nκαι σαν μυρίστηκαν φαί, σα λυσσασμένα πάνε\nΕμπερδευτήκαν κουμπαριές και άλλα νιτερέσα\nκι η χώρα στο καβούκι της εμπήκε παραμέσα.\nΣτη νήσο ήταν ο Λάζαρος, τ’ αρνί, στη νησαρχία\nκι ο Λούδας, στρουθοκάμηλος, ήταν στη δημαρχία.\nΚάτι το συγκλονιστικό δεν έγινε στα χρόνια\nπου κυβερνήσανε αυτά. Δεν ήτανε αηδόνια,\nδεν ήταν ούτε κόρακες. Θα ξεχαστούν συντόμως.\nΤο λέει των ιστορικών ο άγραφος ο νόμος.\nΟ κάπρος που ακολούθησε ο Φέσης, απ’ τα ίδια.\nΑυτού στην εξουσία του εβάλανε βαρίδια\nγιατί είχε ένα παράταιρο συνάφι εξουσίας.\nΚόκκινος ήτανε αυτός, μπλε επί της ουσίας\nοι άλλοι, που διαφέντευαν την έρμη την Ασπράδα.\nΣυν δυό, συν τρία κάνανε και από μια ομάδα\nΦράση χαρακτηριστική. «Δήμαρχος ισογείου»\nέδειχνε την κατάσταση του αιρετού του βίου,\n(γιατί ήταν το γραφείο του στο δεύτερο πατάρι).\n«Δήμαρχο» στο ισόγειο λέγαν ένα κριάρι,\nΒαρίδης εις το όνομα, τα σχόλια δικά σας.\nΕγώ μόνο τούτο εδώ λέω στην αφεντιά σας,\nπως είχε αντιπολίτευση πρώτη φορά «βαρβάτη»,\nπου δεν τον άφηνε ήσυχα να πέσει στο κρεβάτι!\nΟ γάτος Δράκος άλλαξε τα πράγματα του δήμου\nκαι τίποτα δεν πέρναγε «εν μέσω της ερήμου».\nΗ κίνηση που έκανε, «ΖΩΑ ΓΙΑ ΤΗΝ ΑΣΠΡΑΔΑ»,\nαπλώθη πάνω σε βουνά, θάλασσες και κοιλάδα.\nΉταν θαρρώ πρωτόγνωρο μιας κίνησης τα μέλη\nν΄ ανήκει το καθένα τους σε χωριστή αγέλη\nκαι όμως να τα βρίσκουνε, ήρεμα και με τρόπο,\nμε στόχο, να συνδράμουνε τον δύσμοιρο τον τόπο.\nΓια ιστορία πρέπει μου να σημειώσω τέλος\nτην άλλη αντιπολίτευση. Ο Βάχος κι ο Ματέλος.\nΠέρασαν μήνες και καιροί, χειμώνες καλοκαίρια\nκι η εξουσία στης Μαριώς ξανάφτασε τα χέρια\nΈβαλε υποψήφια στο πράσινο το κόμμα\nκι εκλέχτηκε. Τα ζωντανά κλαίνε την ψήφο ακόμα!\nΒγήκε με λόγους πύρινους για δίκαιες μερίδες\nΌτι υπάρχει φαγητό να πέσουν σαν ακρίδες\nτα ζωντανά κι απ’ το φαί, να σκάσει η κοιλιά τους.\nΌλα τα ζώα έλεγε θα έχουν τη δουλειά τους.\nΘα φτιάξει γυμναστήρια, δρόμους, νοσοκομεία\nκαι σήραγγα που θα περνούν πο πάνω της τα πλοία.\nΒλέπετε είχε αρχηγό το μπούφο τον Γαπέου,\nπουλί από σόι αρχηγών, άχρηστου και μοιραίου\nόπως τρανά αποδείχτηκε. Αυτός έταζε μέλια,\nφαί και μπόλικο κρασί σε δρύινα βαρέλια.\nΈλεγε «υπάρχουνε λεφτά να ζήσουμε σαν Κροίσοι»\nΣαν βγήκε πια φανέρωσε ότι υπάρχει κρίση!\nΕίπε πως βρήκε μαύρη γη, πως ψάχνει τα ταμεία,\nότι χρωστάμε δάνεια και δεν υπάρχει μία.\n«Σανίδα σωτηρίας μας είναι τα ξένα κτήνη\nπου θα μας βάλουν σε ντορό, να βγούμε από τη δίνη».\nΕίχε θαρρώ το σχέδιο από παλιά φτιαγμένο,\nτι ήταν γραμμένος σ’ ένα κλαμπ, σε χρόνο περασμένο,\nπου στόχο είχε και σκοπό τη γη να διοικήσει\nκαι ζώο σε χλωρό κλαδί ήσυχο μην αφήσει.\nΈτσι μέσα σε μια στιγμή βρεθήκαν χωρίς κόπο\nνα έχουν ξένα αφεντικά τα ζωντανά στον τόπο.\nΑπό το κρύο στο ζεστό κι απ’ το ζεστό στο κρύο,\nβρέθηκε να τα κυβερνά των αγορών το τρίο.\nΟ πετεινός ο Σαρκατζής, η Μεκελού η φοράδα\nκαι ένας γάτος Δουνουτούς, που στέλναν στην αράδα\nκάμποσους τοποτηρητές να κάνουν τους δραγάτες,\nνα δουν αν ξεστρατίζουνε οι σκύλοι και οι γάτες!\nΟι ξένοι μάντρωσαν με μιας τα δύσμοιρα τα ζώα\nκι αυτός το έπαιζε λευκή περιστερά κι αθώα.\nΤα διώξανε απ’ τις δουλειές, τους κόψαν τις μερίδες\nκοντολογίς τ’ ανάγκασαν να τρώνε … κατσαρίδες.\nΣαν να’ τανε ναρκομανείς τους δίναν δόση – δόση\nτις λιγοστές προμήθειες κι η πίεση ήταν τόση\nπου ξεσηκώθηκαν τα ζα, τι χάσανε το νου τους.\nΒγήκαν σε κάθε ξέφωτο, μα όχι προς νερού τους,\nμε γκάρισμα, με κράξιμο, γαυγίσματα και άλλα\nθέλαν να διώξουνε τα ζα που είχαν την κουτάλα.\nΛυκόσκυλα αμόλησε ο Οπλιτσής ο λύκος\nχάλασε κάθε σύναξη σε πλάτος και σε μήκος.\nΕκείνη την περίοδο της αλεπούς τα χείλια\nτάζανε σ’ όλο το νησί παπά με πετραχείλια\nΠάντα ανακατευότανε στα πράγματα της νήσου\nΉθελε να’ χει έλεγχο μέχρι και της … αβύσσου!\nΑν κάπου προτεινότανε ζώο να μην τσ’ αρέσει\nμε χίλια κόλπα πονηρά το έβγαζε απ’ τη μέση\nκαι το δικό της πρόβαλε, να’ χει τον έλεγχό της\nτα πάντα να περνάγανε στο πόδι το δικό της!\nΈχωσε σ’ όλες τις νομές πρασινοπαπαγάλους,\nγια εξουσίες πρότεινε φραγκόκοτες και γάλλους,\nόχι από καλή καρδιά αλλά από συμφέρον.\nΗ σκέψη της πραγματικά έχει ενδιαφέρον.\nΣου λέει «έτσι το φαί έχω εξασφαλισμένο.\nΆμα πεινάσω, για πολύ εγώ δεν θα προσμένω.\nΘα φάω μια φραγκόκοτα ή γάλλο ή τρυγώνι.\nΔεν φεύγεις απ’ το «φίλο» σου όταν κοντοζυγώνει»…\nΕστήριξε για δήμαρχο το βόδι τον Μασάνα\nπου είχε συνεργάτη του τα χρόνια που, σαν μάννα,\nτο χρήμα έπεφτε βροχή, να τρώνε οι εργολάβοι\nγια έργα που δεν γίνονταν ή δίνονταν με βλάβη…\n(Πάντα τα πήγαινε καλά με τις εργολαβίες\nβοήθησε τους κάστορες να ράψουν … κελεμπίες!)\nΤο βόδι αφού ήτανε νησάρχης στ’ Ασπροτόπι,\nδεν επεθύμα τη Μαριώ να πάρει στο κατόπι\nκαι να της κάμει τεμενά. Όμως την χρειαζόταν,\nγιατί εκαταργήθηκε η θέση που καθόταν\nμε νόμο Κακοκρατικό. Εγίναν δύο δήμοι\nκι η νησαρχία πέθανε, που λέμε εν τη ρύμη\nτου λόγου. Έτσι έγινε ο δήμος της Ασπράδας,\nπου εμεγάλωσε πολύ, κι ο δήμος της Ταφάδας.\nΈπειτα είχε ισχυρούς αντίπαλους στη μάχη\nκαι ήξερε πως εύκολο έργο ποτέ δεν θα’ χει.\nΕίχε τον τσαλαπετεινό που λέτε τον Γερβίνη\nμα και τον γάτο δυνατό, τον Δράκο, που εκείνη\nτην εποχή εμάζεψε ζώα από κάθε αγέλη\nσε ισχυρή παράταξη. Έτσι ο Μασάνας θέλει\nτην κάθε μια βοήθεια, όπου κι αν προερχόταν\nκαι κάθε μέσο κι οπλισμό, όπως και να λεγόταν.\nΠέταξε όπλα ισχυρά, εκβιασμούς, πιέσεις\nταξίματα, διορισμούς και όλες τις ανέσεις\nέδωσε εις τα ζωντανά, για να τους πάρει ψήφο.\nΌτι τον εμπιστεύτηκαν αποτελεί ένα γρίφο!\nΑν κάνω ανασκόπηση στα έργα τα δικά του\nθα καταλάβετε καλά ποια είναι η αφεντιά του.\nΕάν σας πω πρωθύστερα πως φέρεται στο δήμο,\nθα γίνω, θέλοντας και μη, κακός και δεν το κρίνω\nσωστό. Ίσως αργότερα αναφορά σας κάνω,\nφτάνουν δυο τρία πράγματα και με το παραπάνω.\nΟι λέξεις αυτοκράτορας του πάει και δεσπότης,\nείρωνας και προκλητικός μα όχι το ιππότης.\nΈχει κεφάλι αγύριστο, στα πάντα να’ χει θέλει\nτον έλεγχο. Αν υπακούς είναι γλυκός σαν μέλι\nμα αν αντιρρήσεις φέρεις του, μουτρώνει και θυμώνει.\nΣαν σε κοιτάει βλοσυρά θαρρείς πως σε … δαγκώνει!\nΚλείνω εδώ τα σχόλια. Κρατώ επιφυλάξεις\nγι’ αργότερα. Θα αναφερθώ σε όλες του τις πράξεις…\nΞανάρχομαι στις εκλογές, μη χάσω τον ειρμό μου,\nάλλη έχω για σήμερα θαρρώ στο στόχαστρό μου!\nΤέλος καλό, όλα καλά που λένε κι οι ανθρώποι,\nβγήκε το βόδι δήμαρχος κι … εσώθη τ’ Ασπροτόπι!\nΧάρηκε και η αλεπού που ζωντανό δικό της\nθα είχε στα μελλούμενα φίλο και συμμαχό της!\nΜεγάλος υποστηρικτής της βγήκε ο Μασάνας\nγια όλα της κυβέρνησης τα έργα. Και της μάνας\nτο γάλα θα το πούλαγε, εάν υπήρχε τρόπος\nνα σώσει μια πολιτική. Στήριξε αυτοπροσώπως\nτο κάθε μέτρο κι έφτασε να θέλει να πουλήσει\nτων ζώων όλο το νερό, ωσάν δική του κτήση.\nΒεβαίως δεν του πέρασε γιατί ξεσηκωθήκαν\nόλα τα ζώα και πουλιά και … στο κλαρί βρεθήκαν.\nΕνώθηκαν τα κόκκινα, τα ροζ και πολλά άλλα,\nκι η συμφωνία χάλασε άτακτα, με φευγάλα!\nΟ Δράκος πρωταγωνιστής, Φτενάς μα και Ματέλος,\nμαζί με ζώα μπόλικα του πέταξαν το βέλος!\nΠαρεπιπτόντως να το πω. Με τον κοινό αγώνα,\nτα ζώα θα μπορέσουνε να βγάλουν το … χειμώνα.\nΑν ένα πάει από εδώ και τ’ άλλο παραπέρα,\nδύσκολα θα μπορέσουνε να δούνε άσπρη μέρα.\nΑν το καθένα συναντά μόνο δικές του αγέλες,\nαν μένει πάντοτε πιστό στων αρχηγών τις γκέλες,\nτότε δεν έχει προκοπή και έξοδο απ’ την κρίση.\nΣτο μέλλον μαύρα δάκρυα καθένα του θα χύσει!\nΌταν σε καταστρέφουνε διάβολοι και τριβόλοι,\nοφείλεις να συνεργαστείς για να πετάξεις βόλι\nστο μαύρο τον αντίπαλο. Οι διαφορές στην μπάντα.\nΟ χωρισμός δεν βόηθησε, σήμερα, χθες και πάντα!\nΣτ’ όνομα του κομματικού που λένε νιτερέσο\nπεράσανε καταστροφές, στα ίσα δίχως μέσο.\nΝα κλείσω την παρένθεση και να’ ρθω στην αλούπω\nγιατί μ’ αυτά που έκανε και κάνει, οσονούπω\nθα σβήσει απ’ τα πράγματα του τόπου η αλανιάρα\nκαι τ΄ όνομά της θα δεθεί με τη λέξη λαχτάρα!\nΒγήκε βασιλικότερη που λεν του βασιλέως\nκι όταν η χώρα ολάκερη βούλιαζε μες στο χρέος\nσήκωνε το χεράκι της σ΄ όλα τ’ άδικα μέτρα\nπου έπαιρνε η κυβέρνηση. Αυτό ήταν σαν μια πέτρα\nνα πέταγε στην κεφαλή ξέχωρα κάθε ζώου\nπου δεν ετσίμπησε μεζέ, άδολου και αθώου!\nΣαν «σηκοπανωχέρισα» και πάντα «ναι σε όλα»\nκατάντησε όλα τα ζα να βλέπουν κατσαρόλα\nκι ευθύς να ξερογλύφονται, τα μάτια να γουρλώνουν\nνα ονειρεύονται φαί, τραπέζια να τους στρώνουν!\nΈφτασε μέχρι κολεγιά να κάνει μ’ άλλα κτήνη\nτον Καρατζά, τον Άντονι, το μαύρο τον Βορίνη.\nΕκεί που ήτανε εχθροί γίνανε κολλητάρια\nκι είναι σαν να ζευγάρωσαν γάιδαροι και μουλάρια.\nΕκεί που μαχαιρώνονταν σαν γάτες και οι σκύλοι\nτώρα πηγαίνουν αγκαλιά λες κι ήταν χρόνια φίλοι!\nΕκεί που πάντα έλεγε πως τον Γαπέου θέλει,\nτώρα τον παραπέταξε σαν άνθρωπο στ’ αμπέλι!\nΣτήριξε ένα κότσυφα, με όνομα Παπάδης\nπουλί όλων των τραπεζών, πάει να πει «σκοτάδης»!\nΜαζί τον στήριξαν οι μπλε του κούνελου Σαπάρα,\nο Καρατζάς κι οι μαύροι του, δουλειά σκέτη παπάρα…\nΈφτασε μέχρι υπουργό να βλέπει τον Βορίνη\nκαι στα νερά τον Αντονι κι αυτή να τα εγκρίνει!\nΤο άλλοθί της μόνιμο. Για να σωθεί η πατρίδα!\nΤο μουρμουράει διαρκώς σαν να’ φαγε γλιστρίδα.\nΤι είναι η πατρίδα της; Είν’ τα βουνά κι οι κάμποι;\nΟ ήλιος; Το φεγγάρι της; Τ’ αστέρι π’ αχνολάμπει;\nΜήπως τα ζώα, τα πουλιά, τα ψάρια είναι πατρίδα;\nΣαν όλα καταστρέφονται, πως σώζει την παρτίδα;\nΓια πια αόριστη ευχή σκοτώνει τόσα ζώα;\nΣτο όνομα ποιού μέλλοντος πεινούν μικρά αθώα;\nΠως γίνεται να κλείνουνε τ’ αχούρια ένα – ένα,\nτα ζώα να’ ναι άνεργα σχεδόν κατεστραμένα\nκαι για πατρίδα να μιλά; Αυτοί δεν είναι τρόποι!\nΠατρίδα είναι οι τράπεζες; Τα ζώα κερδοσκόποι;\nΟι αγορές; Η Μεκελού; Ο Μπάμας; Ποιά να είναι;\nΠετάει έτσι σύμβολα μάλλον για θεαθήναι…\nΘα της το πω. Ζώο φτωχό πτώχευση δεν φοβάται!\nΓια να «ξεφύγει» η αλεπού τον τρόπο συλλογάται.\nΑφού όλα τα ψήφισε τώρα τα «καταριέται»\nβγάζει φυλλάδες για να πει πως τα χαράτσια αρνιέται\nτη βοηθούν, (αξόδευτα;) κάποιοι κοντυλοφόροι\nνα πει με θράσος περισσό, «δεν μπαίνουν άλλοι φόροι,\nπεράσαμε τα δύσκολα, το μέρος θα ανακάμψει\nκαι γρήγορα ο ήλιος μας στον ουρανό θα λάμψει».\nΟποία γελοιότητα! Είναι σαν σε ένα πτώμα,\nζώου που η ίδια σκότωσες, πάνω να κλαις ακόμα!\nΟποία κουτοπονηριά! Αμάν παραφροσύνη!\nΈβαλε τον Αλή πασά να κλαίει τη Φροσύνη!\nΘεέ, ανερυθρίαστα πως λέει τέτοια λόγια\nπως θεωρεί τα ζωντανά ότι’ ναι όλα λαμόγια;\nΕίναι απορίας άξιο πως ζώα την αντέχουν,\nπως στέκονται και τη θωρούν και δεν την … καταβρέχουν!\nΘαυμάζω την υπομονή ζώων που την ψηφίσαν,\nχωρίς να’ χουν συμφέροντα και το μετανοήσαν,\nπως στέκουν και τη χαιρετούν, πως και δεν παίρνουν πέτρα,\nόταν τους βλέπει η Μαριώ να φεύγει χίλια μέτρα!\nΆβυσσος είναι η ψυχή εν τέλει κάθε ζώου\nκαι δεν μιλάω για τρελό μα εις τας φρένας σώου!\nΗ λέξη εξοστρακισμός μού’ ρχεται στο κεφάλι.\nΑν ήμουν ζώο θα’ παιρνα εκδίκηση μεγάλη!\nΜα είμαι παρατηρητής των ζώων και των τόπων,\nβλέπετε αυτά δεν γίνονται σε μέρη των ανθρώπων!\nΑναρτήθηκε από Markos Nikitakis στις 12/16/2011 07:37:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΓια το «ΧΑΡΑΤΣΙ» στα ακίνητα\nΠάρα πολλοί δήμοι της χώρας στέκονται στο πλευρό των πολιτών και βοηθούν με κάθε τρόπο, προκειμένου να συμπαρασταθούν, να προστατεύσουν ή και να βοηθήσουν τους δημότες τους σε ότι αφορά στο άδικο «ειδικό τέλος επί των ακινήτων».\nΟ δήμος μας είναι φανερό πως δεν θα το κάνει (εύχομαι να πέσω έξω), γιατί η δημοτική μας αρχή έχει ταυτιστεί με τις επιλογές της κυβέρνησης (τέως ή νυν, το ίδιο κάνει) ή, ακόμη και αν διαφωνεί σε κάτι, δεν έχει το θάρρος να κοντραριστεί με την εξουσία.\nΗ «πρωτιά» στην προσπάθεια ξεπούληματος στην ΕΥΔΑΠ της ύδρευσης και της αποχέτευσης, επαληθεύει του λόγου το αληθές.\nΗ Δημοτική κίνηση «ΟΛΟΙ ΓΙΑ ΤΗ ΛΕΥΚΑΔΑ», κατέθεσε ήδη σχετική αίτηση για σύγκλιση του Δημοτικού Συμβουλίου με θέμα τα «χαράτσια». Ιδού η Ρόδος λοιπόν…\nΟ Βουλευτής μας ( λάθος όρος και ιδιότητα γιατί δεν μεταφέρει τη βούληση των ψηφοφόρων του) είναι σηκοπανωχέρης και ναισεόλας (συγνώμη για τούς αδόκιμους όρους), δεν ακούσαμε από λόγου του ούτε μια αντίρρηση, ούτε την παραμικρή διαφωνία στα τόσα απαράδεκτα αντισυνταγματικά έχουν συμβεί σε τούτο τον τόπο, άρα;…\nΧωρίς περιττά λόγια μπαίνω απ’ ευθείας στο θέμα.\nΟ Δικηγορικός Σύλλογος Πειραιά εξέδωσε ανακοίνωση (με ημερομηνία 9/11/2011) για το χαράτσι στα ακίνητα και, πέραν της βοήθειας που προσφέρει στους πολίτες, ενημερώνει για τους τρόπους που πρέπει να χρησιμοποιήσουμε προκειμένου να αρνηθούμε την πληρωμή του. Θεωρώ υποχρέωσή μου να σας μεταφέρω τούτη την ανακοίνωση γιατί είναι κατατοπιστική και εμπεριστατωμένη. Είναι αυτονόητο ότι δεν θα μπω στον πειρασμό και δεν είναι δουλειά μου, να σας υποδείξω συμπεριφορές για το θέμα. Ενημέρωση μόνο.\nΙδού η ανακοίνωση του Δ.Σ. Πειραιά (δικές μου οι υπογραμμίσεις).\n« Επιβολή ειδικού τέλους στα ακίνητα\nΑρκετές είναι οι Δημοτικές Αρχές του λεκανοπεδίου, αλλά και ολόκληρης της επικράτειας, που στέκονται στο πλευρό των πολιτών είτε εκδίδοντας ψηφίσματα συμπαράστασης για το έκτακτο τέλος που η Κυβέρνηση έχει επιβάλει προς τους πολίτες μέσω των λογαριασμών της ΔΕΗ, είτε ακόμη συλλέγοντας τα απαραίτητα δικαιολογητικά για ομαδικές προσφυγές, όπως οι Δήμοι Αχαρνών και Φυλής, Νέας Φιλαδέλφειας, Ιλίου, Νέας Ιωνίας, Περιστερίου, Κορυδαλλού, Ελληνικού - Αργυρούπολης και Σαρωνικού, οι οποίοι καθημερινώς πληθαίνουν.\nΗ ΔΕΗ έχει ξεκινήσει την αποστολή λογαριασμών με το τέλος ακινήτων, το οποίο για το 2011 θα καταβληθεί σε δύο δόσεις. Στους λογαριασμούς περιλαμβάνεται μήνυμα που αναφέρει ότι σύμφωνα με το Ν. 4021/2011 η ΔΕΗ είναι υποχρεωμένη να συνεισπράττει με τους λογαριασμούς ρεύματος το Έκτακτο Ειδικό Τέλος Ηλεκτροδοτούμενων Δομημένων Επιφανειών και στην περίπτωση μη εξόφλησης μέχρι την ημερομηνία λήξης του λογαριασμού αυτού, να προβαίνει στην έκδοση εντολής διακοπής ρεύματος.\nΟ Δικηγορικός Σύλλογος Πειραιώς ανταποκρινόμενος στο αίτημα των τοπικών κοινωνιών, όπως αυτό εκφράστηκε δια των περιφερειακών Δήμων και τηρώντας τον θεσμικό του ρόλο, αλλά και την δεδηλωμένη του αρχή για ενεργή παρουσία στα κοινωνικά δρώμενα και ζητήματα, αποφάσισε να παράσχει την αιτηθείσα συνδρομή προς τους πολίτες, ενημερώνοντας τους για τα ακόλουθα :\nΛόγοι άρνησης της νομιμότητος του τέλους\nα) Η επιβολή του νέου τέλους ακίνητης περιουσίας τελεί σε συνάρτηση με τις τιμές ζώνης και την παλαιότητα των ηλεκτροδοτούμενων κτισμάτων, ουδόλως όμως σχετίζεται με το πραγματικό εισόδημα του φορολογούμενου ιδιοκτήτη. Όμως σύμφωνα με τη διάταξη του άρθρου 4§5 του Συντάγματος ο φόρος για να είναι αναλογικός και συμβατός με το Σύνταγμά μας πρέπει να είναι ανάλογος με τη φοροδοτική ικανότητα του καθενός, κατά το άρθρο 4 παρ. 5 του Συντάγματος. Ο παραπάνω αναφερόμενος νόμος παραβιάζει τα άρθρα 17 (παρ. 1) και 4 (παρ. 5) του Συντάγματος, καθώς, η φορολόγηση της ακίνητης περιουσίας, κατά τις ως άνω διατάξεις του Συντάγματος, είναι νοητή εφόσον η περιουσία αυτή φέρει κάποια πρόσοδο. Όταν δηλαδή παράγει, αμέσως ή εμμέσως, κάποιο εισόδημα. Πρόκειται για μια μορφή δρομολογημένης δήμευσης της ατομικής ιδιοκτησίας, η οποία προσβάλλει ευθέως το Σύνταγμα.\nγ) Με το άρθρο 2 παρ. 1 του Συντάγματος ορίζεται ότι: «ο σεβασμός και η προστασία της αξίας του ανθρώπου αποτελούν την πρωταρχική υποχρέωση της πολιτείας». Η διάταξη αυτή, η οποία βρίσκεται στο Τμήμα Α΄ του πρώτου μέρους του Συντάγματος, που φέρει τον τίτλο «Μορφή του Πολιτεύματος», δεν θεσπίζει «ατομικό δικαίωμα», αλλά χαρακτηρίζει το δημοκρατικό μας πολίτευμα ως ανθρωποκεντρικό, με θεμέλιο την αξία του ανθρώπου. Ο σεβασμός της αναγορεύεται σε ύπατο κριτήριο της έκφρασης και δράσης των οργάνων της πολιτείας. Στην αξία του ανθρώπου περιλαμβάνεται πρωτίστως η ανθρώπινη προσωπικότητα ως εσωτερικό συναίσθημα τιμής και ως κοινωνική αναγνώριση υπόληψης. Με βάση τη διάταξη αυτή του άρθρου 2, που δεν αποτελεί απλή διακήρυξη, αλλά κανόνα δικαίου συνταγματικού επιπέδου, η πολιτεία, δηλαδή όλα τα πολιτειακά όργανα, οφείλουν όχι μόνο να "σέβονται" αλλά και να «προστατεύουν» την αξία αυτή (Ολ ΑΠ 40/1998).\nΤο τέλος ακινήτων αντίκειται στην αρχή του σεβασμού και της προστασίας της αξίας του ανθρώπου : 1ον Διότι υποβαθμίζει τον φορολογούμενο ιδιοκτήτη, ακόμη και τον άνεργο και τον οικονομικά ασθενέστερο, σε αντικείμενο επίτευξης «εκτάκτων» δημοσιονομικών στόχων για τη μείωση ελλειμμάτων, 2ον Η διακοπή της ηλεκτροδότησης σε άτομα που αδυνατούν να καταβάλλουν τον φόρο τους οδηγεί σε έσχατη εξαθλίωση και θέτει σε κίνδυνο την υγεία και την επιβίωσή τους, 3ον Ασκεί ένα είδος ψυχολογικής βίας και απειλής σε οικονομικά ασθενέστερα άτομα, τέτοια που δεν συνάδει με τα θεμελιώδη ατομικά δικαιώματα του Συντάγματός μας και τις δημοκρατικές παραδόσεις της χώρας μας.\nΤο άρθρο 78 παρ. 1 του Συντάγματος ορίζει: «Κανένας φόρος δεν επιβάλλεται ούτε εισπράττεται χωρίς τυπικό νόμο που καθορίζει το υποκείμενο της φορολογίας και το εισόδημα, το είδος της περιουσίας, τις δαπάνες και τις συναλλαγές ή τις κατηγορίες τους, στις οποίες αναφέρεται ο φόρος.» Δυνάμει της ρύθμισης αυτής είναι αμφίβολης\nσυνταγματικότητας μια διάταξη που ορίζει ότι η βάση υπολογισμού του φόρου δεν καθορίζεται από τον νόμο όπως αυτός θα εφαρμοστεί από διοικητικές αρχές, αλλά θα καθοριστεί (ή έχει ήδη καθοριστεί) από την ΔΕΗ ή τους εναλλακτικούς προμηθευτές ηλεκτρικού ρεύματος. Ο λόγος είναι απλός: η χρήση της μεθόδου υπολογισμού που ακολουθεί η ΔΕΗ συνιστά σιωπηρή αλλά ξεκάθαρη εξουσιοδότηση προς νομικό πρόσωπο ιδιωτικού δικαίου να καθορίσει το αντικείμενο του φόρου, το οποίο παρέλειψε να προσδιορίσει με επάρκεια ο φορολογικός νομοθέτης. Η ρύθμιση αυτή δεν έρχεται σε αντίθεση μόνο με την ανωτέρω διάταξη που επιβάλλει να είναι καθορισμένο το αντικείμενο του φορου από τον νόμο, αλλά έρχεται σε μείζονα λόγω και με την απαγόρευση εξουσιοδότησης προς την διοίκηση, πολλώ δε μάλλον σε ιδιώτη, να καθορίσει ένα από τα στοιχεία του φόρου, και εν προκειμένω την βάση υπολογισμού που είναι η επιφάνεια του ακινήτου που θα φορολογηθεί.\nΟ νόμος 2130/1993 στηρίζεται σε ένα τελείως διαφορετικό νομικό σύστημα φορολογίας: την επιβολή ανταποδοτικών τελών από ΟΤΑ. Στην συγκεκριμένη κατηγορία δημοσιονομικών εσόδων επιτρέπεται η νομοθετική εξουσιοδότηση προς όργανα της διοίκησης (δεν είναι βέβαιο ότι θα μπορούσε η ΔΕΗ να περιληφθεί σε αυτά).\nΌμως στα πλαίσια του συστήματος αυτού, οι διατάξεις ελέγχονται από πλευράς υπάρξεως ή όχι ανταποδοτικότητας. Είναι προφανές ότι ο νομοθέτης προσπαθεί να μεταφέρει την ευχέρεια της δυνατότητας καθορισμού του αντικειμένου του τέλους με\nεξουσιοδότηση, σε ένα τελείως διαφορετικό νομικό πλαίσιο στο οποίο δεν είναι ανεκτός συνταγματικά ο κατ' εξουσιοδότηση καθορισμός της βάσης του φόρου.\nστ) Σύμφωνα με την υπ΄ αριθ. 1934/1998 απόφαση της Ολομέλειας του Συμβουλίου της Επικρατείας, η Δ.Ε.Η. ως νομικό πρόσωπο ιδιωτικού δικαίου και οι ιδιωτικές εταιρίες που δραστηριοποιούνται στην παραγωγή ή τη διάθεση ηλεκτρικού ρεύματος, δε δικαιούνται να εισπράττουν φόρους και να διακόπτουν την παροχή ηλεκτρικού ρεύματος, σε πελάτες τους, οι οποίοι για οποιοδήποτε λόγο αρνούνται να καταβάλλουν το “τέλος ακινήτων”.\nΣύμφωνα με το σκεπτικό της παραπάνω απόφασης, αντίκειται στις διατάξεις των άρθρων 1 παρ. 3 και 26 παρ. 2 του Συντάγματος, η οποιαδήποτε ανάθεση άσκησης δημόσιας εξουσίας σε νομικά πρόσωπα ιδιωτικού δικαίου (όπως είναι η Δ.Ε.Η. και οι άλλες ιδιωτικές εταιρείες παροχής ρεύματος). Τόσον η είσπραξη φόρων, όσο και η\nεπιβολή διοικητικών κυρώσεων λόγω της άρνησης πληρωμής φόρων, αποτελούν στοιχεία άσκησης δημόσιας (της εκτελεστικής) εξουσίας, η οποία όμως αποτελεί την κατ΄εξοχήν έκφραση κυριαρχίας του Κράτους και ασκείται μόνο από το Δημόσιο και τα νομικά πρόσωπα δημοσίου δικαίου.\nΜε βάση τα πιο πάνω οι επιλογές που έχει ένας πολίτης, ο οποίος αντιτίθεται στην πληρωμή του ανωτέρω τέλους είναι οι παρακάτω:\nα) Να πληρώσει μόνο την αξία του ρεύματος, χωρίς άλλες ενέργειες, ελπίζοντας να μην υλοποιηθούν οι «απειλές» περί διακοπής της παροχής ηλεκτρικού ρεύματος και παράλληλα στην κήρυξη του Νόμου αντισυνταγματικού από το ΣτΕ, έτσι ώστε να διαγραφεί η οφειλή του από τα αρχεία της ΔΟΥ.\nβ) Να πληρώσει μόνο την αξία του ρεύματος και παράλληλα προσφύγει στη δικαιοσύνη για προστασία, έως ότου κριθεί η συνταγματικότητα ή μη του Νόμου.\nΣημειωτέον, ότι στις 2/12/2011 πρόκειται να εκδικασθεί ενώπιον του Συμβουλίου της Επικρατείας, η προσφυγή - αίτηση ακυρώσεως των Δ.Σ.Αθηνών, Δ.Σ. Καλαμάτας και Σωματείο «έλληνες φορολογούμενοι» κατά του τέλους ακινήτων. Η απόφαση αυτή θα είναι εκείνη που τελικά θα αποσαφηνίσει τα περί της νομιμότητας του τέλους, αλλά και που θα καθορίσει τί θα γίνει στο μέλλον.\nΟ πολίτης που θα επιλέξει την 2η επιλογή δύναται :\nΝα παρακαταθέσει στο Ταμείο Παρακαταθηκών και Δανείων το ποσό της αξίας του ρεύματος, των δημοτικών τελών και της ΕΡΤ, στο όνομα της ΔΕΗ (ή του εναλλακτικού παρόχου) και να λάβει την σχετική διπλότυπη απόδειξη.\nΣτη συνέχεια θα πρέπει να παραδώσει την απόδειξη του Ταμείου Παρακαταθηκών και Δανείων στο αρμόδιο γραφείο της ΔΕΗ (ή του εναλλακτικού παρόχου) και να λάβει υπογεγραμμένο αντίγραφο παραλαβής από τον υπάλληλο της ΔΕΗ. Σε περίπτωση\nπου η ΔΕΗ αρνηθεί να παραλάβει την απόδειξη, τότε αυτή θα πρέπει να σταλεί με δικαστικό επιμελητή.\nΤο Νομικό Συμβούλιο του Κράτους εισηγήθηκε στο Ταμείο Παρακαταθηκών και Δανείων ΝΑ ΜΗΝ δέχεται πληρωμές για λογαριασμό της ΔΕΗ χωρίς το ειδικό τέλος στα ακίνητα. Στο σκεπτικό της απόφασης αναφέρεται ότι σύμφωνα με την ομόφωνη απόφαση του Δ΄ Τμήματος του ΝΣΚ (435/18-10-2011), οι καταθέσεις στο Ταμείο Παρακαταθηκών και Δανείων αποσκοπούν στην εξυπηρέτηση ιδιωτικών διαφορών ενώ το τέλος ακινήτων «ανεξαρτήτως του οργάνου στο οποίο έχει ανατεθεί η είσπραξή του, αποτελεί\nαναμφισβήτητα ένα δημόσιο έσοδο, ώστε η οποιαδήποτε διαφορά ως προς την οφειλή και την καταβολή του να αποτελεί φορολογική - διοικητική διαφορά». Όταν είναι προδήλως φανερό ότι δεν συντρέχουν οι λόγοι της δημόσιας παρακατάθεσης ή ότι αυτή, ως μέσο εξόφλησης, αντίκειται σε διατάξεις νόμου, τότε το ΤΠΔ όχι μόνο έχει το δικαίωμα αλλά και οφείλει να αρνηθεί την αποδοχή της», προσθέτει το Νομικό Συμβούλιο του Κράτους. Αναφέρεται ακόμα ότι το κρίσιμο ζήτημα, δηλαδή το κατά πόσον η οφειλή είναι νόμιμη, θα κριθεί από τα αρμόδια δικαστήρια.\nΑντί για το Ταμείο Παρακαταθηκών και Δανείων, μπορεί ο ενδιαφερόμενος να πληρώσει την αξία του ρεύματος, των δημοτικών τελών και της ΕΡΤ σε κάποιο ΑΤΜ Τράπεζας που διαθέτει δυνατότητα εξόφλησης λογαριασμών.\nΗ διαδικασία αυτή μειονεκτεί σε σχέση με την προηγούμενη διότι η ΔΕΗ μπορεί να θεωρήσει ότι τα χρήματα κατεβλήθησαν όχι για την εξόφληση της αξίας του ρεύματος και των δημοτικών τελών, αλλά για το ειδικό τέλος ακινήτου. Για να αποφευχθεί αυτό, θα πρέπει είτε να παραληφθεί από αρμόδιο υπάλληλο της ΔΕΗ δήλωση που θα\nαναφέρει την καταβολή, την αιτία της και θα επισυνάπτεται σ’ αυτή αντίγραφο της απόδειξης του ΑΤΜ. Σε αντίθετη περίπτωση θα πρέπει να ακολουθηθεί η διαδικασία του εξωδίκου, στο οποίο θα γίνεται υπόμνηση της διατάξεως της ΑΚ 422, δυνάμει της οποίας «Αν ο οφειλέτης έχει περισσότερα χρέη προς το δανειστή, έχει το δικαίωμα να ορίσει κατά την καταβολή το χρέος που θέλει να εξοφληθεί. Αν δεν όρισε τίποτε, η παροχή που έγινε καταλογίζεται πρώτα στο ληξιπρόθεσμο χρέος και, αν υπάρχουν περισσότερα σε εκείνο που παρέχει μικρότερη ασφάλεια για το δανειστή. αν υπάρχουν\nπερισσότερα με ίση ασφάλεια, στο επαχθέστερο για τον οφειλέτη. Αν υπάρχουν περισσότερα εξίσου επαχθή στο αρχαιότερο. Αν όλα τα χρέη είναι σύγχρονα, ο καταλογισμός γίνεται σύμμετρα».\nΠαράλληλη ενέργεια - Αίτηση Ασφαλιστικών Μέτρων\nΠρος αποφυγήν του ενδεχομένου ο πάροχος της Ηλεκτρικής ενέργειας να προβεί σε διακοπή της παροχής ηλεκτρικού ρεύματος προς εκείνον που δεν κατέβαλε το ανωτέρω τέλος, όπως επιτάσσεται δια νόμου, θα πρέπει ο ενδιαφερόμενος να υποβάλει αίτηση\nασφαλιστικών μέτρων στο αρμόδιο Δικαστήριο, με αίτημα την απαγόρευση της διακοπής της ηλεκτροδοτήσεως του ακινήτου από τον πάροχο και παράλληλα το αίτημα εκδόσεως προσωρινής διαταγής.\nΒεβαίωση οφειλής από την ΔΟΥ\nΣτην περίπτωση που δεν καταβληθεί το τέλος και παρά τις ανωτέρω ενέργειες, αυτό κάποια στιγμή θα γίνει ληξιπρόθεσμο και κατ’ επέκτασιν απαιτητό από την Εφορία, η οποία έχει τη δυνατότητα και κρατική υποστήριξη για να επιχειρήσει την άμεση είσπραξη του είτε να «εκβιάσει» τον φορολογούμενο στην καταβολή του (πχ μη έκδοση φορολογικής ενημερότητος κλπ). Επομένως η σχετική οφειλή θα παραμένει , έως ότου εξοφληθεί από τον υπόχρεο ή ακυρωθεί κατόπιν αποφάσεως του Συμβουλίου της Επικρατείας.\nΜετά τη βεβαίωση της οφειλής από τη ΔΟΥ, ο φορολογούμενος έχει δύο (νόμιμες) επιλογές :\nα) Να πληρώσει το ειδικό τέλος ακινήτων με ρητή επιφύλαξη και σε περίπτωση που το τέλος κριθεί ως παράνομο και αντισυνταγματικό από το Συμβούλιο της Επικρατείας, να καταθέσει αίτηση στην αρμόδια ΔΟΥ για την επιστροφή του τέλους που πλήρωσε.\nΟ Προϊστάμενος της ΔΟΥ έχει υποχρέωση εντός τριών (3) μηνών από την παραλαβή της αίτησης να απαντήσει στο έγγραφο αίτημα για την επιστροφή του αχρεωστήτως καταβληθέντος ποσού.\nΕάν ο Προϊστάμενος απορρίψει το αίτημα για επιστροφή, ο φορολογούμενος έχει προθεσμία 60 ημερών από την επίδοση της απόφασης για να προσφύγει στο Διοικητικό Πρωτοδικείο με αίτημα την ακύρωση της απόφασης του Προϊσταμένου της ΔΟΥ και την\nεπιστροφή του καταβληθέντος ποσού για το τέλος ακινήτων.\nΕάν ο Προϊστάμενος δεν απαντήσει μέσα σε τρεις (3) μήνες, τότε θεωρείται ότι υπάρχει “τεκμαιρόμενη σιωπηρή απόρριψη” του αιτήματος. Στην περίπτωση αυτή, η προθεσμία των εξήντα (60) ημερών για την προσφυγή κατά της τεκμαιρόμενης σιωπηρής\nαπόρριψης αρχίζει μετά την παρέλευση του τριμήνου.\nβ) Να καταθέσει στο τοπικό Διοικητικό Πρωτοδικείο Προσφυγή και Αίτηση Αναστολής κατά της πράξης επιβολής του ειδικού τέλους ακινήτων (εντός 60 ημερών από τη βεβαίωση της οφειλής στη ΔΟΥ).\nγ) Να καταθέσει στο τοπικό Διοικητικό Πρωτοδικείο Προσφυγή, πληρώνοντας (σύμφωνα με το νόμο) μόνον το 50% του ποσού του Ειδικού Τέλους Ακινήτων (εντός 60 ημερών από τη βεβαίωση της οφειλής στη ΔΟΥ).\nΓια κάθε περαιτέρω διευκρίνιση οι πολίτες μπορούν να απευθύνονται, μόνον για παροχή πληροφοριών, δια της Γραμματείας του Δικηγορικού Συλλόγου Πειραιώς, προς τα μέλη της ανοιχτής ομάδος του Δ.Σ.Π., που εθελοντικά παρέχουν δωρεάν\nυποστήριξη (παροχή πληροφοριών) για τα ανωτέρω, καθημερινώς από ώρα 14:00’, έως ώρα 15:00’, στα τηλέφωνα 2104176251- 2104115703-2104220625.\nΕκ του Δ.Σ. του Δ.Σ.Π»\nΑναρτήθηκε από Markos Nikitakis στις 11/28/2011 06:52:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΑπό την επανάσταση των ιδεών, στο φασισμό της ομάδας\nΤι θελουν να μας πουν;\nΔεν καταλαβαίνουν λοιπόν; Σε μια περίοδο που η χώρα βρίσκεται στο χείλος του γκρεμού, σε μια περίοδο που ο κόσμος βλέπει τα εισοδήματά του να μειώνονται μέχρις αφανισμού, σε μια περίοδο που οι ανίκανοι κυριαρχούν, οι φελλοί επιπλέουν, οι κυβερνώντες προσπαθούν με χέρια και πόδια να σώσουν το κεφάλαιο, τις τράπεζες, τους εφοπλιστές και όλα τα λαμόγια που απομυζούν τον κόσμο, δεν καταλαβαίνουν τίποτα;\nΤι θέλει να μας πει η παρέα που γλέντησε τη χώρα όπως της άρεσε και τώρα παριστάνει τον τιμητή και τον σωτήρα της Ελλάδας;\nΤι θέλουν να μας πούνε οι ατιμώρητοι κάθε μαύρης συναλλαγής με την κάλυψη των κατά καιρούς «ηγετών» μας; Τι έχουν να μας που οι τελευταίοι, που έχουν αντικαταστήσει την κατά συνείδηση νομοθετική εξουσία των βουλευτών με την, έξω από κάθε λογική, διαταγή - θηλιά για συντεταγμένη κομματική πειθαρχία;\nΤι θέλουν να μας πουν οι εκλεκτοί(;) του Ελληνικού λαού που ψηφίζουν την καταστροφή του στο όνομα τάχα της σωτηρίας της χώρας; Πως ισχυρίζονται ότι σώζουν τη χώρα όταν καθημερινά βλέπουν (θα έπρεπε να βλέπουν) τα κυριαρχικά δικαιώματα της χώρας να χάνονται, τους εργαζόμενους, τους μικρομεσαίους και τα χαμηλά στρώματα του τόπου να βλέπουν το βιος τους να εξανεμίζεται, για να μην πω να τους το αρπάζουν από την τσέπη τους, όταν θα έπρεπε να βλέπουν ότι το κεφάλαιο προστατεύεται προκλητικά; Πως λένε ότι σώζουν τη χώρα όταν η περιουσία της διαμοιράζεται μεταξύ των ισχυρών, όταν μικρομεσαίοι υπάλληλοι της τρόικα εγκαθίστανται στη χώρα και είναι πάνω και πέρα από την κυβέρνηση;\nΤι διάβολο δικαιολογίες ψάχνουν να βρουν για το σήκωμα του χεριού και το ΝΑΙ ΣΕ ΟΛΑ που λένε κάθε τρεις και λίγο, οι βουλευτές μας; Ονομάζονται «εκπρόσωποι του λαού», τρομάρα τους, και λειτουργούν ερήμην του λαού και σε βάρος του!\nΨήφισαν μνημόνιο, μεσοπρόθεσμο, κατάργηση όλων των κατακτημένων, με θυσίες και αίμα χρόνων, δικαιωμάτων, κουρέματα και ξυρίσματα, νομοθέτησαν τη δραστική μείωση των εισοδημάτων των εργαζομένων, τις περικοπές των συντάξεων, τη φορολόγηση ακόμη και της σύνταξης του ΟΓΑ, δέχτηκαν τον κύριο Ράιχενμπαχ και την παρέα του δραγάτες πάνω από τα κεφάλια τους και έχουν το θράσος να κυκλοφορούν ελεύθεροι κάνοντας τους σπουδαίους; Έχουν το θράσος να χαμογελούν και να ζητούν χειραψίες αυτοί που δεν τιμώρησαν κανέναν από την παρέα ή τις παρέες που ρήμαξαν τα πάντα στον τόπο (αν δεν ανήκουν και αυτοί στην παρέα);\nΈχουν το θράσος να κυκλοφορούν σε αγορές με κλειστά μαγαζιά, σε τόπους με πεινασμένους και άνεργους ανθρώπους, αυτοί που δεν έφεραν κανένα αποτέλεσμα με τα σκληρά μέτρα δυο χρόνων, τάχα για να μην πτωχεύσουμε, και τώρα καμαρώνουν και θεωρούν επιτυχία το κούρεμα του χρέους πάει να πει την πτώχευση;\nΈχουν την απαίτηση να χειροκροτούνται όταν στέκονται στις εξέδρες των παρελάσεων, για την επέτειο του μεγάλου ΟΧΙ του Ελληνικού λαού, αυτοί που το μόνο που ξέρουν είναι να ψηφίζουν ΝΑΙ ΣΕ ΟΛΑ;\nΤι θέλουν να μας πουν οι «καρεκλοφύλακες» της εξουσίας , όταν ισχυρίζονται ότι ο λαός είναι κυρίαρχος και δικαιούται να λέει τη γνώμη του με δημοψηφίσματα; Τώρα τον θυμήθηκαν το λαό; Τώρα έγινε κυρίαρχος; Τι σόι επιλογή είναι αυτή που θα έχει να εκφράσει, όταν ευθέως του λένε να προτιμήσει ή να πέσει μόνος του στο κενό από την ταράτσα ή να τον σπρώξουν οι ίδιοι;\nΤι θέλουν να μας πουν οι μεγαλοδημοσιογράφοι και κάποιοι από τους καλεσμένους τους που παριστάνουν τα τέρατα των αναλύσεων, που βρίσκουν εύκολα βλακώδεις εξηγήσεις για την κάθε ηλιθιότητα των κυβερνώντων, που κατηγορούν τους πάντες και τα πάντα εκτός από τους φυσικούς υπαίτιους της κρίσης και τους ηθικούς αυτουργούς τους;\nΤι θέλουν να μας πουν οι αρσενικοί και θηλυκοί αχυράνθρωποι της εξουσίας των ΜΜΕ;\nΠοιοί είναι αυτοί οι κατευθυνόμενοι κονδυλοφόροι, που μπαίνουν με το έτσι θέλω μέσα στα σπίτια μας και μας κατηγορούν και μας θέτουν προ των ευθυνών μας; Ποιοι είναι αυτοί που μας θυμίζουν κουνώντας απειλητικά το δάκτυλο ότι εμείς φταίμε για τα πάντα;\nΕπιτέλους ποιοί είναι αυτοί που μας καταδικάζουν και μας χρεώνουν όλα τα εγκλήματα που άλλοι έχουν κάνει από γεννήσεως του Ελληνικού κράτους;\nΠοιοί είναι αυτοί που έχουν εκπαιδευτεί να σπέρνουν τον πανικό, όταν αντιλαμβάνονται πρόθεση για ξεσήκωμα του λαού, διαστρέφουν την πρόθεση και προσπαθούν να την κάνουν σκουπίδι, ποιοι είναι αυτοί που παριστάνουν τους αλάθητους και ειρωνεύονται κάθε σοβαρή αντίδραση;\nΠοιοι είναι αυτοί οι «αστέρες», που επιβάλλουν μια ανύπαρκτη αλήθεια και μας υποτάσσουν σ' αυτήν;\nΤι θέλουν να μας πουν αυτοί που παράνομα πλούτισαν, τα λαμόγια που προστατεύονται από την εκάστοτε εξουσία για να κάνουν τη δουλειά τους, οι ένοχοι που περιφέρονται ελεύθεροι και η ελευθερία τους αποτελεί στέρηση ανθρώπινων και πολιτικών δικαιωμάτων για όλους τους υπόλοιπους;\nΤι θέλουν να μας πούνε οι υπηρέτες, οι γλύφτες και οι προσκυνητές των κάθε λογής ισχυρών;\nΤι θέλουν να μας πούνε όλοι αυτοί μαζί με τα απόνερά τους;\nΤα ερωτήματα φυσικά και είναι ρητορικά. Τα ερωτήματα φυσικά και έχουν άμεση απάντηση από όλους. Γιατί όλοι τους ξέρουμε. Όλοι τους βλέπουμε. Όλοι, μα όλοι ανεξαιρέτως. Έναν προς έναν τους ξέρουμε. Ονόματα και διευθύνσεις, που λένε. Τον ξέρουμε τον κλέφτη, τον ξέρουμε τον φονιά, τον ξέρουμε τον ληστή, τον ξέρουμε τον εγκληματία, τον ξέρουμε τον εκδορέα, όλους τους ξέρουμε. Έναν - έναν. Κι αυτοί το ξέρουν ότι τους ξέρουμε.\nΌμως ο εντέχνως καλλιεργημένος φόβος μας εμποδίζει να ξεσηκωθούμε και να ανατρέψουμε τα πάντα. Ο φόβος που έξυπνα έχουν σπείρει στην κοινωνία, υποβοηθούμενοι από τα τσιράκια τους ή μάλλον τα συνεταιράκια τους στα ΜΜΕ.\nΑυτός ο φόβος που έχουν σπείρει ανάμεσά μας είναι η διαχρονική επιδίωξη μα και το μεγαλύτερο κέρδος της εκάστοτε εξουσίας. Γιατί, αν και βρισκόμαστε στο χείλος του γκρεμού, αυτός ο φόβος μας εμποδίζει να κάνουμε τις κινήσεις που θα ανέτρεπαν το σκηνικό.\nΈτσι δεχόμαστε να ζούμε σε ένα κράτος που πολύ γρήγορα εξέπεσε από την επανάσταση στην υποταγή. Παρήγαγε περισσότερους προσκυνημένους απ' ό,τι εξεγερμένους.\nΚατάφερε ακόμη να κάνει τους, περισσότερους, εξεγερμένους της κάθε εποχής, να προσχωρούν στις τάξεις των προσκυνημένων, έτσι για να μην αισθάνονται ηττημένοι ή γιατί αισθάνθηκαν ότι μόνο έτσι θα έχουν ελπίδες επιβίωσης.\nΈστησε μια οικονομία που ο πυρήνας της ήταν και είναι η μίζα και η αρπακτή, το βόλεμα των ημετέρων, ο δια της πλαγίας οδού διορισμός στο δημόσιο, η διάλυση, δια των επιδοτήσεων, της αγροτικής παραγωγής, η καταστροφή ακόμη και της ανθούσας βιομηχανίας και μας οδήγησε σε ένα κράτος υπηρεσιών, σε ένα κράτος προσκυνητή των επισκεπτών του, σε ένα κράτος που βασιλεύει το rent rooms, και πεθαίνει ακόμη και ο απλός κήπος με την ντομάτα και τα χορταρικά.\nΈστησε εντέχνως μια οικονομία που το προϊόν της ήταν η υποταγή και όχι η παραγωγή ελεύθερων ανθρώπων. Μια οικονομία που βασίστηκε στην αλλοίωση των αριθμών, στην ψεύτικη ανάπτυξη, στο πλαστικό χρήμα, στις δανειοδοτήσεις, στην ανάγκη της εξίσωσης άτομο = αυτοκίνητο + σκάφος.\nΈστησε ένα κράτος χωρίς αρχή, μέση και τέλος, ένα κράτος ευημερίας των αριθμών και, τελικά, δυστυχίας των ανθρώπων.\nΈστησε ένα κράτος που οι πολίτες του δέχονται με περισσή ευκολία τα οικονομικά εγκλήματα τύπου Siemens και Βατοπεδίου, υποβρυχίων και pampers.\nΓιατί αν ο απλός πολίτης δια της απάτης και της καλλιεργημένης ανοχής των κυβερνώντων, καταφέρνει παρανόμως να προσπορίζεται κάποιες απολαβές, του είναι εύκολο να «κατανοήσει» το γεγονός ότι ένας υπουργός π.χ μπορεί να είναι μπλεγμένος σε οικονομικά σκάνδαλα και να κερδίσει πολλαπλάσια από τον ίδιο!\nΚαι τώρα φτάσαμε εδώ. Και δεχόμαστε, μας αναγκάζουν να δεχτούμε, ότι εμείς σπαταλήσαμε την Ελλάδα. Εμείς περάσαμε γενιές ολόκληρες γλεντώντας το έχει μας και τη σερμαγιά του τόπου, πουλώντας στη ρουλέτα του χρόνου ό,τι πολύτιμο μας κληροδοτήθηκε.\nΦτάσαμε εδώ για να ακούμε, χωρίς αντίδραση, ότι «μαζί τα φάγαμε», να αποδεχόμαστε ότι είμαστε έκφυλοι, ανιστόρητοι, απατεώνες, σπάταλοι σε βαθμό οικονομικού εγκλήματος. Φτάσαμε να δεχόμαστε ότι έχουμε εκμαυλιστεί από τις χαρές και τις χάρες του λαϊκού καπιταλισμού. Δεχόμαστε ότι είμαστε οι φανατικοί και επίμονοι κηπουροί, που το μόνο που καλλιεργούν σε αυτόν τον τόπο είναι τα κάθε είδους άνθη του κακού. Δεχόμαστε ότι εμείς φταίμε.\nΚαι πράγματι, έτσι είναι. Εμείς φταίμε. Γιατί εμείς είμαστε οι άλλοι. Για την ακρίβεια: Εμείς δεχόμαστε να είμαστε οι άλλοι.\nΕμείς, είμαστε το δίκαιό τους και ο περιώνυμος νομικός πολιτισμός τους. Πολύ περισσότερο: ο πολιτικός πολιτισμός τους.\nΕμείς που, τυφλωμένοι από μια ψεύτικη ευμάρεια, γινόμαστε οι κάθε φορά χειροκροτητές τους. Εμείς που δεχόμαστε να φοράμε τα καπελάκια και τα κασκόλ της κάθε πολιτικής ομάδας, να φανατιζόμαστε και να γινόμαστε τελικά οπαδοί, τυφλοί, μοιραίοι και άβουλοι.\nΕμείς που δεν βλέπουμε, δεν θέλουμε να δούμε και τελικά όταν τα πράγματα γίνονται τόσο ορατά που μόνο τυφλός δεν τα βλέπει, δεχόμαστε ή προτιμούμε να τυφλωθούμε παρά να αναγνωρίσουμε την αλήθεια. Και φτάνουμε με ένα βήμα από την επανάσταση των ιδεών, στο φασισμό της ομάδας.\nΕμείς φταίμε. Κι ας μη θέλουμε να το καταλάβουμε. Κι ας προσπαθούμε, ο καθένας από την πλευρά του, να ξεφορτωθεί τις ευθύνες του με ηλίθιες δικαιολογίες.\nΠιθανώς θα το καταλάβουμε κάποτε. Αλλά τότε θα είναι αργά. Τότε δεν θα έχουμε τη δύναμη ούτε αυτόχειρες να γίνουμε…\nΑναρτήθηκε από Markos Nikitakis στις 11/12/2011 05:51:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΒάλθηκα να γράψω για το κούρεμα του χρέους και την κομμώτρια … φράου Μερκελ, Γερμανική οικονομική κατοχή γαρ, και, ψάχνοντας στο διαδίκτυο κάποιες οικονομικές αναλύσεις, μου σηκώθηκε η τρίχα! Όχι ευχαριστώ, δεν θα πάρω! Όχι ευχαριστώ δεν θα ασχοληθώ! Αν είναι να πεθάνω, δεν θα τους κάνω τη χάρη, ας πάω από έμφραγμα, μπαμ και κάτω, και όχι από… μακρόχρονη ασθένεια! Άλλωστε όλοι «βομβαρδιζόμαστε» και θα «βομβαρδιστούμε» από αναλύσεις για το θέμα μέσα από τις τηλεοράσεις μας και τα ΜΜΕ!\nΤι γράφουμε λοιπόν;\nΜου έχουν στείλει μια ιστοριούλα και θέλω να σας τη γνωστοποιήσω. Είναι θαρρώ τόσο επίκαιρη όσο ποτέ, τόσο σαφής όσο πολλές αναλύσεις, τόσο «τσεκουράτη», που δεν χρειάζεται σχολιασμό.\nΜια παρατήρηση μόνο. Ας αντικαταστήσουμε στην ιστοριούλα αυτή τον Ιταλό (στην ίδια μοίρα θα βρεθούν και αυτοί φοβούμαι), με ένα Γερμανό, δεχόμενοι έστω, για τη ροή της ιστοριούλας, ότι είχε κάποιες ευαισθησίες…\nΚατά τη διάρκεια του Β΄ Παγκοσμίου Πολέμου και συγκεκριμένα κατά την ιταλική κατοχή, σε κάποιο νησί του Ιονίου η ομάδα κατοχής των Ιταλών είχε επιτάξει το.... δημαρχείο, που βρισκόταν στην κεντρική πλατεία του νησιού και το είχε μετατρέψει σε αρχηγείο της.\nΟ δήμαρχος πήρε το λάδι και το ίδιο βράδυ κάλεσε στο σπίτι του τον ταμία του δημοτικού συμβουλίου και του έδωσε μία νταμιτζάνα με 6 λίτρα παρθένο ιταλικό ελαιόλαδο, λέγοντάς του ότι ο Ιταλός αξιωματικός ενδιαφέρεται να δει το ρολόι να δουλεύει και πάλι και πως θα έπρεπε γρήγορα να φτάσει το λάδι στα χέρια του συντηρητή του ρολογιού.\nΦυσικά το ρολόι στην κεντρική πλατεία του νησιού σταμάτησε να δουλεύει μετά από μία εβδομάδα και ο Ιταλός αξιωματικός έστησε στον τοίχο του καμπαναριού τον Έλληνα συντηρητή και τον εκτέλεσε ένα πρωί, παρουσία του δημάρχου, του ταμία, του παπά, του νεωκόρου και των υπολοίπων κατοίκων του νησιού για παραδειγματισμό…\nΟ δήμαρχος, ο ταμίας, ο παπάς, ο νεωκόρος είναι εκείνοι από τους οποίους χάθηκαν τα χρήματα, όλα αυτά τα χρόνια. Και συνεχίζουμε να στερούμε το «λάδι» από τα γρανάζια της μηχανής. Δυστυχώς και σήμερα είμαστε «υπό κατοχή» και το θύμα, ο συντηρητής του ρολογιού,…είμαστε εμείς!\nΑναρτήθηκε από Markos Nikitakis στις 11/04/2011 07:25:00 μ.μ. 1 σχόλιο: Σύνδεσμοι σε αυτήν την ανάρτηση\nΟ διαχρονικός Καβάφης\nΜου το ανέφερε σαν ποίημα, λίγη ώρα πριν, ο φίλος μου ο Κυριάκος. Το διάβασα και έμεινα κατάπληκτος. Ένα ποίημα του Καβάφη, του 1928 παρακαλώ, με ρίμα, πράγμα σπανιότατο για τον ποιητή, και επίκαιρο όσο ποτέ! Περιγράφει την κατάσταση σε μια μεγάλη Ελληνική αποικία το 200 π.Χ και είναι σαν να περιγράφει τη σημερινή μας κατάσταση, με την τρόικα και όλα τα επακόλουθά της!\nΑυτή είναι αλήθεια η δύναμη και η αξία της ποίησης. Μέσα σε λίγες γραμμές να «φανερώνει το αθέατο», μέσα σε λίγες λέξεις να «ευστοχεί» σε ότι αφορά στην αποκάλυψη της πραγματικότητας!\nΤο λόγο έχει ο ποιητής…\nΑναρτήθηκε από Markos Nikitakis στις 10/31/2011 07:11:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΤα γεγονότα που έχουν διαδραματιστεί τον τελευταίο καιρό και που αφορούν στην απόφαση της πλειοψηφίας του Δημοτικού Συμβουλίου Λευκάδας, να παραχωρήσει την ύδρευση και την αποχέτευση του δήμου στην ΕΥΔΑΠ, φέρνουν στο προσκήνιο την παθογένεια του Ελληνικού πολιτικού συστήματος εξουσίας αφενός, την αποχαύνωση του κόσμου και την παρέμβαση στα εγκεφαλικά του κύτταρα, από τη μαύρη προπαγάνδα του συστήματος, αφετέρου.\nΤο ΠΑΣΟΚ και οι απανταχού υποστηριχτές του έχουν από καιρό πάρει διαζύγιο από ότι ονομάζεται σοσιαλισμός, αν θεωρήσουμε φυσικά ότι είχαν ποτέ κάποια σχέση. Έχουν αμφότεροι μετατραπεί σε τσιράκια του συστήματος των αγορών.\nΗ χώρα πρέπει να ξεπουληθεί, αυτό είναι ο σκοπός μιας κάστας ανθρώπων που εμφανίζονται ως σωτήρες μας. Πάλεψαν χρόνια για να αναρριχηθούν στην εξουσία, σπρώχτηκαν και υποστηρίχτηκαν από τη μαύρη προπαγάνδα των ΜΜΕ (και όχι μόνο) για να πραγματοποιήσουν, με φυσικό θα έλεγα τρόπο, με μονόδρομο όπως εμφανίζεται, το σκοπό τους.\nΟ δήμαρχος Λευκάδας και το δημοτικό του συμβούλιο πήραν την εξουσία του νέου δήμου με υποσχέσεις, μεταξύ των άλλων, για δημιουργία δημοτικής επιχείρησης ύδρευσης και αποχέτευσης, όπως και ο πρωθυπουργός τους άλλωστε που κέρδισε την εξουσία με το περίφημο «λεφτά υπάρχουν».\nΔύο μόλις μήνες μετά έφεραν το θέμα σε δημοτικό συμβούλιο στο οποίο αποφασίστηκε η δημιουργία της δημοτικής επιχείρησης.\nΤι μεσολάβησε από τότε, μέσα στους επόμενους δύο μήνες, και άλλαξαν την απόφασή τους; Τι άλλαξε και αποφάσισαν να δώσουν το νερό στην ΕΥΔΑΠ; Ποιες προσπάθειες της δημοτικής αρχής σε ότι αφορά στην ύδρευση έγιναν ώστε να καταλήξουν στο συμπέρασμα ότι δεν τα καταφέρνουν; ΚΑΜΜΙΑ ΠΡΟΣΠΑΘΕΙΑ! ΚΑΜΜΙΑ! Απλώς η κυβέρνησή μας και οι Τροικανοί «προστάτες» έβαλαν στο τραπέζι το ξεπούλημα των ασημικών της χώρας. Τα ασημικά όμως είχαν μαυρίσει και βάλθηκαν να τα γυαλίσουν πριν τα βγάλουν στη βιτρίνα. Βλέπετε μια σκέτη ΕΥΔΑΠ δεν θα έπιανε τα λεφτά που υπολόγιζαν και βάλθηκαν να την προικίσουν.\nΗ φήμη για ιδιωτικοποίηση όλων των Δημοτικών Επιχειρήσεων Ύδρευσης, το επιβεβαιώνει.\nΠροίκα η ύδρευση της Λευκάδας, προίκα η ύδρευση κάποιων άλλων νησιών, η κακάσχημη νύφη είχε ελπίδες να βρει γαμπρό.\nΟ δήμαρχός μας σαν έτοιμος από καιρό δέχτηκε να σύρει πρώτος το κάρο. Αντίσταση στους από πάνω κομματικούς καμιά. Ενημέρωση του λαού της Λευκάδας ούτε συζήτηση. Προσπάθησε να περάσει καλοκαιριάτικα, και την πέρασε, μια επαχθέστατη σύμβαση - προικοσύμφωνο με την ΕΥΔΑΠ. Μια αποικιοκρατική σύμβαση δίχως όρους και κανόνες, δίχως ρήτρες, προϋπολογισμούς και χρονοδιαγράμματα, με αυξήσεις μέχρι και πάνω από 300% στο λογαριασμό του νερού, με αυξήσεις στην αποχέτευση, με πλαφόν στην κατανάλωση του νερού(κατώτερη κατανάλωση) πάει να πει πληρώνουν όλοι ακόμα και τα κλειστά σπίτια, με πρόσθετη προίκα τις συνδέσεις στην αποχέτευση του Ελλομένου, με, με…\nΗ αντίδραση του κόσμου δεν τον πτόησε. Η αντίδραση των περισσότερων φορέων του νησιού δεν τον συγκίνησε.\nΗ πρόκληση νέου δημοτικού συμβουλίου από όλη την αντιπολίτευση με θέμα την επανεξέταση και ακύρωση της απόφασης δεν τον προβλημάτισε. Έβγαλε ανακοίνωση μια μέρα πριν το δημοτικό συμβούλιο λέγοντας ούτε λίγο ούτε πολύ μεταξύ άλλων:\n« …Τα προβλήματα που αντιμετωπίζει ο Δήμος μας σήμερα για ύδρευση -αποχέτευση είναι γνωστά σε όλους και τα ποσά που δαπανώνται για το σκοπό αυτό είναι υπέρογκα. Η ύδρευση και η αποχέτευση είναι ανταποδοτικές υπηρεσίες και πολλοί μεγαλοκαταναλωτές χρωστάνε μεγάλα ποσά με αποτέλεσμα να χάνονται σημαντικά κονδύλια για έργα στα χωριά και στην πόλη…\n… Όπως προκύπτει από τα αρχεία του Δήμου μας από τα 3.800.000 κυβικά νερό καταγράφονται στους υδρομετρητές 700.000 κυβικά και εισπράττονται λογαριασμοί για 250.000 κυβικά… (1)\n…Πολλοί απ’ αυτούς που αντιδρούν σήμερα είναι εκείνοι που πριν τις εκλογές απαιτούσαν να μπει μια τάξη και να μην πληρώνουν οι λίγοι-κορόιδα υπέρ των πολλών, αλλά τώρα θα πληρώσουν και αυτοί γι’ αυτό και ενοχλούνται. Είναι εκείνοι που τίποτα δεν έκαναν τα τελευταία χρόνια για να εισπραχθούν τα οφειλόμενα στους Δήμους, άφησαν στους Δήμους τεράστια χρέη τα οποία κληρονομήσαμε και σήμερα προσπαθούμε να βάλουμε τάξη. Είναι εκείνοι που γνώριζαν και ανέχονταν τις παράνομες συνδέσεις, τους ανείσπρακτους λογαριασμούς των μεγαλοφειλετών αδιαφορώντας για τους συνεπείς και νομοταγείς συμπολίτες μας (συνταξιούχους, μεροκαματιάρηδες, μισθωτούς κ.α.) που ήταν συνεπείς στις υποχρεώσεις τους. …» (2)\n1. Με απλά λόγια δηλώνει την ανικανότητα της δημοτικής αρχής να διαχειριστεί το πρόβλημα. ΑΝ ΔΕΝ ΜΠΟΡΟΥΝ ΟΜΩΣ, ΑΣ ΠΑΡΑΙΤΗΘΟΥΝ, ΤΟΣΟ ΑΠΛΟ ΕΙΝΑΙ!\n2. Για όλα αυτά υπάρχει και ο εισαγγελέας!\nΦρόντισε τα πάντα παρασκηνιακώς. Δρομολόγησε ένα δημοτικό συμβούλιο με στόχο να μην τελειώσει και με πρόθυμη εκτελέστρια την πρόεδρο του δημοτικού συμβουλίου το κατόρθωσε.\nΑναφέρω εν συντομία τα γεγονότα όπως τα αντέγραψα από την ανακοίνωση της δημοτικής παράταξης ΟΛΟΙ ΓΙΑ ΤΗ ΛΕΥΚΑΔΑ.\n« Η αντιπολίτευση με κοινό αίτημα που κατέθεσε στις 3/10/11, ζήτησε τη σύγκλιση του Δ.Σ., με θέμα την επανεξέταση και άρση της απόφασης, για τη σύναψη προγραμματικής συμφωνίας του Δήμου με την ΕΥΔΑΠ.\nΗ συνεδρίαση καθορίστηκε από την πρόεδρο, για την Πέμπτη 6/10.\nΚαθορίστηκε μεν και ξεκίνησε, αλλά η πλειοψηφία είχε προαποφασίσει, πάση θυσία, να μην γίνει ψηφοφορία και μπει σε πιθανό κίνδυνο η αρχική απόφαση της.\nΟι πολλές εκατοντάδες πολιτών και φορέων που με συγκέντρωσή τους, μέσα και έξω από Δημαρχείο, διαδήλωναν την αντίθεσή τους στη σύμβαση, έγιναν μάρτυρες απίστευτων γεγονότων.\nΗ πρόεδρος του Δ.Σ., ως «εκτελεστής» των εντολών του Δημάρχου και της στενής του παρέας, με διάφορα διαδικαστικά τερτίπια, δεν ήθελε ούτε να ψηφίσουν οι παρόντες πρόεδροι των κοινοτήτων ούτε καν τα μέλη του Δ.Σ..\nΚάτω από την πίεση του κόσμου, αναγκάστηκε, στα λόγια τουλάχιστον, να δεχθεί να ψηφίσει το Δ.Σ., όμως δεν το εννοούσε.\nΗ ώρα περνούσε, με δεδομένο το γεγονός ότι απουσίαζαν δυο σύμβουλοι από την πλειοψηφία και άλλοι τρεις απεχώρησαν κατά τη διάρκεια της διαδικασίας (οι ίδιοι ξέρουν γιατί), έμπαινε σε κίνδυνο η πλειοψηφία τους.\nΟ Δήμαρχος, σαν λιοντάρι σε κλουβί, έψαχνε απεγνωσμένα τρόπους να μην γίνει ψηφοφορία και τον βρήκε.\nΜε αφορμή ένα μικροεπεισόδιο που έγινε έξω από την αίθουσα συνεδριάσεων, και το οποίο γρήγορα αποσοβήθηκε, η πρόεδρος έλυσε, με το «έτσι θέλω», τη συνεδρίαση.\nΟι μάσκες τους έπεσαν, όχι μόνο γιατί διέλυσαν σκόπιμα το συμβούλιο, αλλά και γιατί αποκαλύφθηκαν οι πραγματικές τους πολιτικές προθέσεις…»\nΟΥΙ ΜΑΝΤΑΜ …\nΉταν σαφές πως η οποιαδήποτε συμφωνία με την ΕΥΔΑΠ, θα παρέδιδε το νεράκι του κόσμου σε ξένα συμφέροντα, Γαλλικά λέω εγώ, δεν έχει όμως σημασία η γλώσσα που θα μιλούν οι επιβήτορες. Επιβήτορες μας θα είναι.\nΜόνο κάποιος «χαμένος» και «βαθειά νυχτωμένος» άνθρωπος δεν μπορούσε να το καταλάβει.\nΘυμούμαι χαρακτηριστικά πως, στην αρχή της κουβέντας για την ΕΥΔΑΠ πριν μήνες, ο δήμαρχος τόνιζε πως η σύμβαση αφορά σε ελληνική εταιρία και αν προκύψει ξένη θα το επανεξετάσει!\nΑμ δε! Το πρωί της 6/10/2011, ημέρα συνεδρίασης του Δ.Σ., το υπουργείο Οικονομικών έβαλε και την επίσημη σφραγίδα παράδοσης της ΕΥΔΑΠ στους ιδιώτες. Δημοσίευσε στην ιστοσελίδα του, την πρόσκληση ενδιαφέροντος για την πρόσληψη νομικών συμβούλων, σχετικά με την ιδιωτικοποίηση της.\nΚατά τη διάρκεια της συνεδρίασης η κίνηση ΟΛΟΙ ΓΙΑ ΤΗ ΛΕΥΚΑΔΑ αποκάλυψε το γεγονός, καταθέτοντας τα σχετικά έγγραφα, καλώντας παράλληλα το Δήμαρχο να τοποθετηθεί.\nΣιγά μη και συγκινήθηκε ο … δήμαρχος! Σιγά μη και διαφοροποιήθηκε! Ωμά και χωρίς αιδώ ανακοίνωσε πως δεν τον ενδιαφέρει η ιδιωτικοποίηση και επιμένει στη σύμβαση!\nΣωστός ο… παίχτης! Επαγγελματίας! Έχει ένα συμβόλαιο να εκτελέσει και το τηρεί. Το ίδιο άλλωστε κάνει και ο πολιτικός του αρχηγός. Μόνο που αυτός εκτελεί συμβόλαια θανάτου όλου του Ελληνικού λαού.\nΕν τάξει ο δήμαρχος. Εντολές εκτελεί, πολιτικό πρόσωπο είναι, περαιτέρω βλέψεις έχει, υπακούει και «κουνάει την ουρά του» στα αφεντικά του, κυβέρνηση και τροικανούς. Οι δημοτικοί σύμβουλοι όμως; Τσιράκια και αυτοί; Όλοι υπάκουοι; Όλοι δέχονται να εξυπηρετήσουν ξένα συμφέροντα; Δεν το πιστεύω! Τότε τι; Άβουλοι; Μοιραίοι; Ανίκανοι; Ανάξιοι; Δεν το δέχομαι! ΦΟΒΟΥΝΤΑΙ αυτό είναι όλο! Δεν τολμούν να διαφοροποιηθούν, δεν έχουν τα κότσια να χτυπήσουν το χέρι στο τραπέζι. Κάνουν τα λιοντάρια σε διάφορες κατ’ ιδίαν συζητήσεις, διαφοροποιούνται στις συσκέψεις μα… Μα σαν έρθει η ώρα, πάνω τα χεράκια, σαν καλά παιδάκια! Σαν τον βουλευτή μας καλή ώρα. Μιλάει στη Βουλή περιγράφοντας την κυβέρνηση που θέλει και… στηρίζει μια κυβέρνηση εκ διαμέτρου αντίθετη! Πάνω τα χεράκια και αυτός μπας και δεν φτωχύνει ο λαός…\nΝα ξεκαθαρίσω κάτι. Δεν είναι όλοι οι δημοτικοί σύμβουλοι της πλειοψηφίας έτσι. Είναι και κάποιοι που πιστεύουν ότι ο δήμαρχος έχει δίκιο, όπως πιστεύουν άλλωστε ότι ο Γιωργάκης θα σώσει τη χώρα! Με αυτούς δεν θέλω να ασχοληθώ, γούστο τους και καπέλο τους! Όλοι οι επεξεργαστές κειμένου δεν έχουν την ίδια δυνατότητα ανάλυσης, έτσι δεν είναι;\nΟι σύμβουλοι της αντιπολίτευσης ήταν καθολικά αντίθετοι με την ιδιωτικοποίηση. Βεβαίως, στη μείζονα αντιπολίτευση, δεν είμαι βέβαιος αν διαφωνούν όλοι ή απλώς δεν τους αρέσουν οι όροι, όπως κάποιος σύμβουλος άφησε να εννοηθεί. Δεν είναι του παρόντος όμως, μένω στη σθεναρή αντίθεσή τους στην παρούσα σύμβαση.\nΑποχαυνωμένος από την «κουλτούρα» των ΜΜΕ; Αδιάφορος; Φοβισμένος για το αύριο; Όλα μαζί; Ίσως. Υπογράφει εναντίον της ιδιωτικοποίησης του νερού, καταφέρεται εναντίον του δημοτικού συμβουλίου, αγανακτεί μα… Μα όταν του ζητηθεί να διαδηλώσει την αγανάκτησή του προτιμά τη ζεστασιά του σπιτιού του! Δεν θέλει να εκτεθεί με άλλα λόγια. Δεν θέλει να φανεί στο δρόμο. Ίσως γιατί, στο πίσω μέρος του κεφαλιού του, έχει το αυριανό ρουσφετάκι που θα χρειαστεί, ίσως γιατί θέλει να τα έχει καλά με όλους, ίσως γιατί δεν είναι σωστά ενημερωμένος, ίσως…\nΒεβαίως οι συγκεντρώσεις για το νερό είχαν αρκετό κόσμο. Όταν όμως έχεις συγκεντρώσει πάνω από 4000 υπογραφές, περιμένεις να παρευρίσκονται κοντά στα χίλια άτομα ή είμαι πολύ απαιτητικός;\nΣε κάθε περίπτωση, όταν κατεδαφίζεται η ζωή όλων μας, η αδιαφορία δεν βοηθά. Σε μια περίοδο που θα έπρεπε να έχουν ξεσηκωθεί και οι … πέτρες, αυτή η παραίτηση, γιατί παραίτηση είναι, του κόσμου, δεν εξηγείται με λογικούς όρους. Φορτώνει για να ξεσπάσει; Δεν βλέπει εναλλακτική λύση, πάει να πει φως στο βάθος του τούνελ; Αισθάνεται ότι όλοι τον έχουν προδώσει; Ανάθεμα με και αν καταλαβαίνω. Δεν είναι καλό σημάδι όμως!\nΥ.Γ. Δεν θέλω να τελειώσω με αισιοδοξία. Δεν είμαι αισιόδοξος, δεν παραιτούμαι όμως. Θα τους βγάλω το λάδι μέχρι να με… γδάρουν (αν προλάβουν τελικά)!\nΑναρτήθηκε από Markos Nikitakis στις 10/24/2011 07:57:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΧΑΡΟΥΜΕΝΑ ΧΡΙΣΤΟΥΓΕΝΝΑ ΑΣ Ε...\nΑπό την επανάσταση των ιδεών, στο φασισμό της ομάδ...


Κατασκευή Ιστοσελίδας - Antikeimenikes-Aksies.gr - 3wSOL.gr - Κατασκευή Site - SEO\nΗ εταιρία 3wSOL.gr ανέλαβε τον σχεδιασμό και προώθηση της νέας διαδικτυακής παρουσίασης του Antikeimenikes-aksies.gr .Στην Ιστοσελίδα θα ενημερωθείτε για τα πάντα γύρο από τις αντικειμενικές αξίες και τα ακίνητα.\nΦυσικά δεν θα μπορούσαμε να σταματήσουμε εδώ. Στο www.Antikeimenikes-Aksies.gr σας βγάλουμε online την αντικειμενική αξία του οικοπέδου ή του κτίσματος σας δωρεάν.\nΜε μοντέρνα σχεδίαση και φιλικό προς τον χρήστη το www.Antikeimenikes-Aksies.gr πέτυχε του τον στόχο του.


Με λαμπρότητα και παρουσία πλήθους πιστών πανηγύρισε ο Ιερός Καθεδρικός Ναός Αγίας Φωτεινής Ιεράπετρας - Σητειακά νέα\nΜε λαμπρότητα και παρουσία πλήθους πιστών πανηγύρισε ο Ιερός Καθεδρικός Ναός Αγίας Φωτεινής Ιεράπετρας\nΜαΐου 06, 2018 20 - ΘΡΗΣΚΕΥΤΙΚΕΣ ΕΚΔΗΛΩΣΕΙΣ\nΑνήμερα της πανηγύρεως τελέσθηκε η ακολουθία του Όρθρου, χοροστατούντος του Σεβ. Μητροπολίτου Πέτρας και Χερρονήσου κ. Γερασίμου, και στη συνέχεια η Θεία Λειτουργία, κατά την οποία συλλειτούργησαν ο Σεβ. Μητροπολίτης Πέτρας και Χερρονήσου κ. Γεράσιμος και ο οικείος Ποιμενάρχης, Σεβ. Μητροπολίτης Ιεραπύτνης και Σητείας κ. Κύριλλος, και έλαβαν μέρος οι Εφημέριοι της Ενορίας και άλλοι Κληρικοί.\nΤον θείο λόγο κήρυξε ο Σεβ. Μητροπολίτης Πέτρας και Χερρονήσου κ. Γεράσιμος, ο οποίος με λόγο απλό και μεστό αναφέρθηκε στην υψηλού θεολογικού χαρακτήρα συζήτηση κατά τη συνάντηση της Σαμαρείτιδος με τον Χριστό και Κύριο της ζωής. Όπως υπογράμμισε, ήταν μια συνάντηση του φυσικού με το υπερφυσικό και του πρόσκαιρου με το αιώνιο, κατά την οποία ο Κύριος μας Ιησούς Χριστός, η πηγή της Αθανάτου ζωής και του ζώντος ύδατος, βοήθησε την μέχρι τότε αμαρτωλή Σαμαρείτιδα και μετέπειτα Αγία Φωτεινή να συνειδητοποιήσει ότι πέρα από τα αισθητά και τις γήινες ανάγκες υπάρχει η το ύδωρ της αφθαρσίας και της αθανασίας, η Χάρη του Θεού και η δρόσος του Αγίου Πνεύματος.\nΑν και ήταν αμαρτωλή γυναίκα, της αποκάλυψε υψηλές αλήθειες και τα μυστήρια της σωτηρίας, για να μπορέσει να οδηγηθεί σε μετάνοια, να νεκρώσει το σαρκικό φρόνημα και να εγκαταλείψει την παλαιά ζωή και την προσκόλληση στα επίγεια αγαθά. Πίστεψε και εγκολπώθηκε τον Ι. Χριστό και αξιώθηκε να γίνει Ισαπόστολος, αφιερώνοντας τον εαυτό της στη διάδοση του Ευαγγελίου και τα παιδιά της και οι αδελφές της να μαρτυρήσουν και να συνδοξασθούν μαζί της. Ο Κύριος της αναγγέλλει ότι είναι ο αναμενόμενος Μεσσίας και της αποκαλύπτει ότι έφθασε ο καιρός της «εν πνεύματι και αληθεία» λατρείας του Θεού, η οποία δεν έχει σχέση με συγκεκριμένο τόπο και τρόπο αλλά με τη γνώση, την ελεύθερη επιλογή και την αγάπη. Αυτή η πνευματική και αληθινή λατρεία του Θεού είναι βίωμα και εμπειρία ζωής και φέρνει το τέλος στις θρησκευτικές αντιλήψεις του κόσμου, καθώς ο ίδιος ο Κύριος είπε «έλεον θέλω και ου θυσίαν».\nΤέλος, ο Σεβ. Μητροπολίτης κ. Γεράσιμος ευχήθηκε, με τις ευχές του Σεβ. Μητροπολίτου κ. Κυρίλλου, του θεοφιλώς ποιμένοντος την Ιερά Μητρόπολη Ιεραπύτνης και Σητείας, και με τις πρεσβείες της Αγίας Μεγαλομάρτυρος Φωτεινής, να αποκτήσουμε κι εμείς τα πνευματικά αισθητήρια, για να μπορέσουμε να βρούμε και να ακολουθήσουμε τον δρόμο που οδηγεί στη Βασιλεία του Θεού.\nΣτο τέλος της Θείας Λειτουργίας ο Σεβ. Μητροπολίτης κ.Κύριλλος καλωσόρισε και ευχαρίστησε τον Σεβ. Μητροπολίτη Πέτρας και Χερρονήσου κ. Γεράσιμο, που προεξήρχε της Θείας Λειτουργίας, και του ευχήθηκε έτη πολλά και πολύκαρπα, για να συνεχίσει την Αρχιερατική του διακονία στο Λασίθι, τη συνοδεία του, τον Πανοσιολ. Αρχιμ. Νικόδημο Κατρίνη, Ιεροκήρυκα της Ιεράς Μητροπόλεως Πέτρας και Χερρονήσου, και τον Διάκονο Κωνσταντίνο Λαδομένο. Επίσης, ευχαρίστησε τον Πανοσιολ. Αρχιμ. του Οικουμενικού Θρόνου π. Χρυσόστομο Παπαδάκη, σημειώνοντας ότι ξεκίνησε από τον πανηγυρίζοντα ναό της Αγ. Φωτεινής, στην αποπεράτωση του οποίου συνέβαλε καθοριστικά, αφιερώνοντας ένα σημαντικό κομμάτι της ζωής του, και του ευχήθηκε να έχει πάντοτε στη ζωή του πλούσια τη χάρη και την ευλογία της αγίας. Τέλος, ευχήθηκε χρόνια πολλά και ευλογημένα στους παρισταμένους εκπροσώπους των τοπικών Αρχών και σε όλο το εκκλησίασμα, καθώς και στους Ιεροψάλτες κ. Ιωάννη Αρώνη, Δ/ντή της Σχολής Βυζαντινής Μουσικής της Ιεράς Μητροπόλεως «Άγιος Ανδρέας ο Κρήτης» και κ. Εμμανουήλ Καραλάκη. Τέλος, καλωσόρισε στην πανήγυρη του ναού τους εκδομείς προσκυνητές από την Ενορία Κοιμήσεως Θεοτόκου Μασταμπά Ρεθύμνου, με επικεφαλής τον Αιδ/το Πρωτ. Γεώργιο Παττακό.\nΣτην πανήγυρη του Ι. Κ. Ναού Αγίας Φωτεινής παρέστησαν ο Δήμαρχος Ιεράπετρας κ. Θεοδ. Καλαντζάκης, ο Αστυνομικός Διευθυντής Λασιθίου κ. Εμμανουήλ Παπαδάκης, ο Λιμενάρχης Ιεράπετρας Αντιπλοίαρχος κ. Ιωάννης Παπαδάκης, οι Αντιδήμαρχοι κ.κ. Μ. Λουτσέτης, Αργ. Πανταζής και Μαρία Ρουμελιωτάκη, ο Πρόεδρος της «ΚΟΙΝΩ.ΠΟΛΙΤΙ.Α.» κ. Εμμανουήλ Γεωργαλάκης, οι πρ. Δήμαρχοι κ. Σήφης Αναστασάκης και Νικ. Χριστοφακάκης, ο Πρόεδρος του Δημοτικού Λιμενικού Ταμείου κ. Αντ. Πετράς, Δημοτικοί Σύμβουλοι, ο Διοικητής του Τμήματος Ασφαλείας Ιεράπετρας κ. Νεκτ. Φρονιμάκης, ο πρώην Αστυνομικός Διευθυντής Νομού Λασιθίου κ. Εμμ. Πετάσης, εκπρόσωποι τοπικών φορέων και πλήθος πιστών που κατέκλυσαν τον πανηγυρίζοντα ναό.\nΚορυφαία επίδοση στον κόσμο ο Φραντζεσκάκης\nΜε το έτσι θέλω, τα ΕΛΤΑ... αρπάζουν τα χρήματα πο...\nΗ Ραπτομηχανή κάθε καλής νοικοκυράς


Συνάντηση προέδρου της ΝΔ Κ. Μητσοτάκη με μητροπολίτη Ρεθύμνης και Αυλοποτάμου | Ανατολή\nΑρχική Κρήτη Ρέθυμνο Συνάντηση προέδρου της ΝΔ Κ. Μητσοτάκη με μητροπολίτη Ρεθύμνης και Αυλοποτάμου\nΣυνάντηση προέδρου της ΝΔ Κ. Μητσοτάκη με μητροπολίτη Ρεθύμνης και Αυλοποτάμου\n19 Μαΐου 2019, 10:26\nΟ κ.Μητσοτάκης εξέφρασε το σεβασμό του προς την Ιερά Μητρόπολη Ρεθύμνης τον κύριο Ευγένιο αλλά και όλους τους κληρικούς οι οποίοι όπως δήλωσε στηρίζουν τις κοινωνίες και για αυτό επιβάλλεται η στήριξή τους από την επίσημη Πολιτεία. Ο μητροπολίτης Ρεθύμνης και Αυλοποτάμου του παρέδωσε τον καταστατικό χάρτη της εκκλησίας της Κρήτης τονίζοντάς του το πόσο σημαντικός είναι κυρίως δε το ότι αυτός ο χάρτης δεν πρέπει επουδενί να τροποποιηθεί ή να αλλάξει. Από την πλευρά του ο Κυριάκος Μητσοτάκης δήλωσε ότι ο καταστατικός χάρτης πρέπει να παραμείνει ως έχει. Πράγματι, είπε, υπάρχουν θέματα που μας έχουν απασχολήσει τους τελευταίους μήνες. Κυρίως αυτά που έχουν να κάνουν με τη συνταγματική αναθεώρηση αλλά και τις κυβερνητικές πρωτοβουλίες σε σχέση με τη μισθοδοσία των κληρικών. Από την πρώτη στιγμή σταθήκαμε απέναντι σε αυτές τις πρωτοβουλίες της κυβέρνησης σε ότι αφορά τη Συνταγματική αναθεώρηση και επειδή εκτιμώ ότι η κυβερνητική πλειοψηφία θα είναι η Νέα Δημοκρατία και θα παραλάβει την πρόταση αναθεώρησης το άρθρο 3 θα παραμείνει ακριβώς ως έχει, δεν θα αναθεωρηθεί από την επόμενη κυβέρνηση. Γιατί δεν υπάρχει κανένας λόγος μία ενδεχόμενη αναθεώρηση του άρθρου 3. Θα έθετε σε κίνδυνο τις προσεκτικά κατοχυρωμένες σε βάθος δεκαετιών σχέσεις μεταξύ ελληνικής πολιτείας, Εκκλησίας της Ελλάδος και Οικουμενικού Πατριαρχείου. Στην παρούσα συγκυρία αυτό δεν θα πρέπει να γίνει. Σε ότι αφορά τα σχέδια για την αλλαγή του τρόπου μισθοδοσίας των κληρικών αυτά τα σχέδια εμείς θα τα απορρίψουμε. Σχέδια που έγιναν χωρίς να ερωτηθεί ούτε η εκκλησία, ούτε το Οικουμενικό Πατριαρχείο. Καταστήσαμε σαφή τη διαφωνία μας προς όλους και χαίρομαι που και η εκκλησία της Ελλάδος έχει λάβει μία αυστηρή και σκληρή θέση στις αλλαγές που συζητήθηκαν και προφανώς που επί κυβέρνησης Νέας Δημοκρατίας δεν θα τις προχωρήσουμε.\nΟ Κυριάκος Μητσοτάκης ανταπαντώντας είπε ότι για αυτούς τους ιερείς για αυτούς τους παπάδες που είναι Έλληνες πολίτες η κυβέρνηση έκρινε ότι έπρεπε να τους περιφρονήσει και να τους αντιμετωπίσει ως μία ειδική κατηγορία εργαζομένων. Στη συνέχεια ο αρχηγός της Νέας Δημοκρατίας μαζί με κομματικά στελέχη του Ρεθύμνου, τον γραμματέα του κόμματος Λευτέρη Αυγενάκη και το βουλευτή Ρεθύμνης Γιάννη Κεφαλογιάννη έκανε βόλτα στην παλιά πόλη του Ρεθύμνου ενώ κάθισε για καφέ και συνομίλησε με νέους και νέες ανταλλάσσοντας απόψεις τόσο για τις ευρωεκλογές όσο και για τα προβλήματα που τους απασχολούν.\nΠροηγούμενο άρθροΑνθίζουν οι ελληνικές επιχειρήσεις στη Βουλγαρία – Ελκυστικό το φορολογικό πλαίσιο\nΕπόμενο άρθροΦ. Γεννηματά από Ηράκλειο: «Θα σηκωθούμε πολύ ψηλότερα»\nΟλοκληρώθηκε η θητεία του κ. Ευγενίου στην Ιερά Σύνοδο του Οικουμενικού Πατριαρχείου\nΠροφυλακίστηκε ο 34χρονος που πυροβόλησε επιχειρηματία επειδή δεν επέτρεψε την είσοδο στο κατάστημά του


καλικάντζαρος: Από του χρόνου ο περιορισμός διαδηλώσεων στο κέντρο\nΤο παραπάνω προέκυψε από τα όσα είπε ο ίδιος μακριά από τις κάμερες και μετά την 50λεπτη συνάντηση που είχε χθες το μεσημέρι με τον πρωθυπουργό Λ. Παπαδήμο. Κατά τα λοιπά, οι δύο τεχνοκράτες, που ενεπλάκησαν στη διαχείριση του δημόσιου βίου, φέρονται να συζήτησαν μέτρα για τη «διόρθωση» των αποφάσεων, που είχαν λάβει οι «επαγγελματίες-διαχειριστές» πολιτικοί…\nΟ κ. Καμίνης είπε ότι θα εκπονηθεί νομοσχέδιο, που «θα αντιμετωπίζει τα προβλήματα της Αθήνας, υιοθετώντας, όπου χρειάζεται, ταχύρρυθμες διαδικασίες, προκειμένου να παρακάμψουμε εμπόδια και γραφειοκρατικές αγκυλώσεις». Υπενθυμίζεται ότι ο τέως πρωθυπουργός, Γ. Παπανδρέου, είχε ανακοινώσει την περασμένη άνοιξη μέτρα για τη διάσωση του ιστορικού κέντρου, την παρακολούθηση των οποίων είχε αναλάβει ο αντιπρόεδρος Θ. Πάγκαλος.\nΟ δήμαρχος ζητεί εδώ και καιρό να «ξεκολλήσουν» ενέργειες, όπως εκείνη για τη μίσθωση κτηρίων (ξενοδοχεία «Μιράζ» και «Μπάγκειο» στην Ομόνοια), για να μετατραπούν σε φοιτητικές εστίες.\nΜετά τη συνάντηση, ανακοινώθηκε επίσης ότι θα υπάρξει έκτακτη οικονομική ενίσχυση του Κέντρου Αστέγων (ΚΥΑΔΑ) του δήμου από τον κρατικό προϋπολογισμό, λόγω των αυξημένων αναγκών φροντίδας σε αστέγους, παροχής συσσιτίων κ.λπ. Ο δήμαρχος ζήτησε επίσης να μην απομακρυνθούν από το κέντρο δημόσιες υπηρεσίες (υπουργείο Οικονομικών, ΔΕΗ, ΙΚΑ), προκειμένου να μη χειροτερεύσει η εικόνα της ερήμωσης.\nΑναρτήθηκε από καλικάντζαρος στις 10:54 μ.μ.


Αυξάνεται το σπανιότερο αιλουροειδές του κόσμου - Νέα Κρήτη\nΑυξάνεται το σπανιότερο αιλουροειδές του κόσμου\nΗμερομηνία δημοσίευσης: 26/02/2015, 10:51\nΤελευταία ενημέρωση: 26/02/2015, 10:54\nΕλάχιστοι άνθρωποι έχουν μπορέσει να δουν στη φύση αυτό το μοναδικό πλάσμα, ένα σκληροτράχηλο αιλουροειδές, προσαρμοσμένο στο ψύχος των βουνών της νοτιοανατολικής Ρωσίας και της Κίνας.\nΕίναι η περίφημη λεοπάρδαλη της Αμούρ, ή λεοπάρδαλη της Άπω Ανατολής, το σπανιότερο αιλουροειδές του κόσμου. Σε μια σπάνια καλή είδηση, η οργάνωση WWF αναφέρει ότι ο πληθυσμός της λεοπάρδαλης της Αμούρ έχει αυξηθεί στα 65 με 69 άτομα. Συγκριτικά, η προηγούμενη απογραφή το 2007 είχε εντοπίσει μόλις 30.\nΑισιοδοξία«Μια τόσο ισχυρή ανάκαμψη του αριθμού των λεοπαρδάλεων της Αμούρ αποδεικνύει ότι ακόμα και τα αιλουροειδή που αντιμετωπίζουν κρίσιμο κίνδυνο εξαφάνισης μπορούν να ανακάμψουν αν προστατεύσουμε τα ενδιαιτήματά τους και συνεργαστούμε σε προσπάθειες διατήρησης» ανακοίνωσε ο Μπάρνεϊ Λονγκ της WWF. Η απογραφή πραγματοποιήθηκε από το προσωπικό του Εθνικού Πάρκου της Χώρας των Λεοπαρδάλεων, σε συνεργασία με τη WWF, τη Ρωσική Ακαδημία Επιστημών και την οργάνωση Amur Leopard Center.Στο Εθνικό Πάρκο, το οποίο έχει έκταση 2.630 τετραγωνικών χιλιομέτρων και περιλαμβάνει ολόκληρη την περιοχή αναπαραγωγής του αιλουροειδούς, εντοπίστηκαν συνολικά 57 λεοπαρδάλεις, ενώ ακόμα 8 με 10 άτομα βρέθηκαν σε γειτονικές περιοχές της Κίνας. Η λεοπάρδαλη της Αμούρ (Panthera pardus orientalis) είναι ένα από τα εννέα σύγχρονα είδη λεοπάρδαλης που ζουν σε Αφρική, Μέση Ανατολή και Ασία. Είναι η μόνη λεοπάρδαλη που έχει προσαρμοστεί σε ψυχρά, χιονισμένα και ορεινά περιβάλλοντα, και χαρακτηρίζεται από την παχιά γούνα της. Παρά την αύξηση του πληθυσμού, το υποείδος πιθανότατα θα παραμείνει στη λίστα των ζώων που αντιμετωπίζουν «κρίσιμο κίνδυνο εξαφάνισης».


Αφιερώνεται εξαιρετικά στους επικοινωνιολόγους του Κυριάκου Μητσοτάκη (γκόμενου). « olympia.gr\n« Η Ποντικοπαγίδα -Το μακροβιότερο έργο στην ιστορία του παγκόσμιου θεάτρου\nΔέκα διαβόητες μάγισσες »\nΑφιερώνεται εξαιρετικά στους επικοινωνιολόγους του Κυριάκου Μητσοτάκη (γκόμενου).\nΜετά το απερίγραπτο φιάσκο του Κυριάκου Μητσοτάκη στην Κυψέλη, αφιερώνουμε εξαιρετικά στους επικοινωνιολόγους του, και ιδίως στο «μάγο» Τάκη Θεοδωρικάκο, το γνωστό -έστω και παλαιό- πεντάστιχο του μεγάλου μας υπερρεαλιστή ποιητή, Τάκη Παπατσώνη:\nΟι σπούρδες εκοκκίνιζαν\nκαι έκαναν και άνθη,\nκαι τα παιδάκια τα μικρά,\nκάτω από τα δέντρα τ’ απαλά,\nέκαναν τα κακά των!\nΚαλό ξελάφρωμα επικοινωνιολόγοι του Κυριάκου…\nThis entry was posted on November 25, 2018 at 8:04 pm\tand is filed under ΕΠΙΚΑΙΡΟΤΗΤΑ. Tagged: ποιήματα, σπουρδες, Κυριάκος Μητσοτάκης, Παπατσώνης, Τάκης Θεοδωρικάκος, καλοκαίρι. You can follow any responses to this entry through the RSS 2.0 feed. You can leave a response, or trackback from your own site.\n2 Responses to “Αφιερώνεται εξαιρετικά στους επικοινωνιολόγους του Κυριάκου Μητσοτάκη (γκόμενου).”\nΤΟ ΓΚΟΥΦΥ ΤΟ ΕΓΡΑΨΕ Ο ΚΟΥΜΠΑΡΟΣ, ΕΜΕΙΣ ΤΙ ΠΡΕΠΕΙ ΝΑ ΠΟΥΜΕ?


Τα hedge funds δίνουν ψήφο εμπιστοσύνης στα κρυπτονομίσματα | Η ΚΑΘΗΜΕΡΙΝΗ\nΕκατό μεγάλα hedge funds εξέφρασαν την εκτίμηση ότι ο κλάδος τους θα έχει τοποθετήσει κατά μέσον όρο το 7,2% των περιουσιακών στοιχείων τους σε κρυπτονομίσματα σε μία πενταετία (φωτ. EPA).\n16 Ιουνίου, 2021 16.06.2021 • 12:55\nΣε 312 δισ. δολάρια αναμένεται να ανέρχεται η έκθεση των hedge funds σε κρυπτονομίσματα μέσα σε μια πενταετία καθώς οι κρυπτογραφημένες αξίες προσχωρούν ολοένα και περισσότερο στη σφαίρα των κοινώς αποδεκτών επενδύσεων. Το συμπέρασμα αυτό προκύπτει από σχετική δημοσκόπηση της Intertrust μεταξύ των επικεφαλής 100 μεγάλων hedge funds, που εξέφρασαν την εκτίμηση πως ο κλάδος τους θα έχει τοποθετήσει κατά μέσον όρο το 7,2% των περιουσιακών τους σε κρυπτονομίσματα μέχρι το 2026. Τα πορίσματα της εν λόγω δημοσκόπησης αναπαράγει σχετικό δημοσίευμα των Financial Times και, επικαλούμενο παράλληλα υπολογισμούς του ομίλου δεδομένων Preqin, καταλήγει στο συνολικό ποσό των 312 δισ. δολαρίων για το σύνολο της βιομηχανίας των hedge funds.\nΟπως επισημαίνει η βρετανική εφημερίδα, τα πορίσματα της δημοσκόπησης ισοδυναμούν με ψήφο εμπιστοσύνης του κλάδου των hedge funds στα κρυπτονομίσματα, με το 17% των ερωτηθέντων να προεξοφλεί πως η έκθεση των δικών τους επενδυτικών σε κρυπτογραφημένες αξίες θα υπερβαίνει το 10% εντός της πενταετίας. Οι εκτιμήσεις αυτές αντανακλούν το αυξημένο ενδιαφέρον του κλάδου για τη νέα μορφή επένδυσης. Μέχρι στιγμής δεν υπάρχει σαφής εικόνα για τις τοποθετήσεις των hedge funds σε κρυπτονομίσματα, αλλά ένας αριθμός από μεγάλους διαχειριστές κεφαλαίων έχει δεσμεύσει περιορισμένα ποσά σε κρυπτογραφημένες αξίες. Οπως τονίζουν αναλυτές της βρετανικής εφημερίδας, το δέλεαρ που τους προσείλκυσε ήταν η εκτίναξη των τιμών των κρυπτονομισμάτων, αλλά και τα κενά της αγοράς μέσα στα οποία μπορούν να ελιχθούν. Ανάμεσά τους ο όμιλος Man Group, που διαπραγματεύεται προθεσμιακά συμβόλαια του bitcoin στη μονάδα του AHL, αλλά και η Renaissance Technologies, που από το περασμένο έτος έχει ανακοινώσει ότι η μονάδα της Medallion fund ενδέχεται να αρχίσει να επενδύει σε προθεσμιακά συμβόλαια bitcoin.\nΕξάλλου, το bitcoin είναι από την αρχή του έτους η επένδυση που έχει φέρει τα μεγαλύτερα κέρδη στην αμερικανική επενδυτική SkyBridge Capital. Πρόκειται για το fund που έχει ιδρύσει ο Αντονι Σκαραμούτσι, πρώην υπεύθυνος επικοινωνίας του Λευκού Οίκου στην αρχή της θητείας του Ντόναλντ Τραμπ. Το εν λόγω fund άρχισε να αγοράζει bitcoin στα τέλη του περασμένου έτους και στη συνέχεια άρχισε να τα πουλάει μέχρι τον Απρίλιο. Είχε, εν ολίγοις, προλάβει να περιορίσει σε μεγάλο βαθμό την έκθεσή του στο μεγαλύτερο κρυπτονόμισμα προτού αρχίσει η υποχώρηση της αξίας του. Μιλώντας στη βρετανική εφημερίδα ο Ντέιβιντ Μίλερ, εκτελεστικός διευθυντής της Quilter Cheviot Investment Management, τόνισε πως ο κλάδος των hedge funds «έχει πλήρη επίγνωση όχι μόνο των κινδύνων αλλά και του μακροπρόθεσμου δυναμικού των κρυπτογραφημένων αξιών».\nΟ ενθουσιασμός που δείχνει ο κλάδος τους για την αδιαφανή αυτή επένδυση έρχεται, πάντως, σε οξεία αντίθεση με την εκτεταμένη επιφυλακτικότητα που εκφράζουν οι πιο παραδοσιακοί διαχειριστές κεφαλαίων, πολλοί εκ των οποίων ανησυχούν ιδιαιτέρως για την υπερβολική αστάθεια στις τιμές των κρυπτονομισμάτων, αλλά και την αβεβαιότητα γύρω από το πώς μπορεί να ρυθμιστεί η αγορά τους. Οπως υπογραμμίζει αφενός η Morgan Stanley και αφετέρου η συμβουλευτική Oliver Wyman, «μέχρι στιγμής οι επενδύσεις σε κρυπτονομίσματα περιορίζονται μεταξύ πελατών που επιδεικνύουν μεγάλη ανοχή στην αστάθεια, στην αβεβαιότητα και στη μεγάλη ανάληψη κινδύνου, ενώ αντιπροσωπεύουν ουσιαστικά μια μικρή μερίδα των επενδεδυμένων περιουσιακών στοιχείων». Σημειωτέον ότι προσφάτως η επενδυτική Elliott Management του Πολ Σίνγκερ, σε επιστολή της προς τους επενδυτές που διέρρευσε στους Financial Times, προειδοποιούσε ότι τα κρυπτονομίσματα ενδέχεται να αποδειχθούν «η μεγαλύτερη απάτη της Ιστορίας». Οι τιμές των κρυπτονομισμάτων έχουν σημειώσει και πάλι ιλιγγιώδεις αυξομειώσεις μέσα στο έτος. Το bitcoin, που είναι και το μεγαλύτερο και σημαντικότερο όλων, από 29.000 δολάρια, που ήταν η αξία του στο τέλος του περασμένου έτους, εκτοξεύθηκε σε 63.000 δολάρια τον Απρίλιο, για να κατακρημνιστεί στη συνέχεια σε επίπεδα περίπου 30.000 δολαρίων και να ανακάμψει και πάλι περίπου στις 40.000 δολάρια.\nΠαγκόσμια οικονομία κρυπτονομίσματα


Κορωνοϊός Κρούσματα 12/12: 3.225 νέες λοιμώξεις σήμερα [πίνακες] | healthweb.gr\nΚορωνοϊός Κρούσματα 12/12: 3.225 νέες λοιμώξεις σήμερα [πίνακες]\nαπο Αρετή Διαμάντη 12.12.2021 | 17:38\nHealthweb.gr / Ρεπορτάζ Υγείας / Κορωνοϊός Κρούσματα 12/12: 3.225 νέες λοιμώξεις σήμερα [πίνακες]\nΚορωνοϊός Κρούσματα 12/12: 3.225 νέες λοιμώξεις από τον ιό στη χώρα, με τους διασωληνωμένους να ανέρχονται στους 708 , ενώ το τελευταίο εικοσιτετράωρο καταγράφηκαν 90 νέοι θάνατοι.\nΤα στοιχεία που παρουσιάζονται αφορούν περιστατικά από την επιδημιολογική επιτήρηση της νόσου από το νέο κορωνοϊό (COVID19), με βάση τα δεδομένα που έχουν δηλωθεί στον ΕΟΔΥ και καταγραφεί μέχρι τις 12 Δεκεμβρίου 2021.\nΟ αριθμός των ασθενών που νοσηλεύονται διασωληνωμένοι είναι 708 (59.9% άνδρες). Η διάμεση ηλικία τους είναι 64 έτη. To 79.0% έχει υποκείμενο νόσημα ή/και ηλικία 70 ετών και άνω. Μεταξύ των ασθενών που νοσηλεύονται διασωληνωμένοι, 570 (80.51%) είναι ανεμβολίαστοι ή μερικώς εμβολιασμένοι και 138 (19.49%) είναι πλήρως εμβολιασμένοι. Από την αρχή της πανδημίας έχουν εξέλθει από τις ΜΕΘ 3.613 ασθενείς. Οι εισαγωγές νέων ασθενών Covid-19 στα νοσοκομεία της επικράτειας είναι 407 (ημερήσια μεταβολή +15.3%). Ο μέσος όρος εισαγωγών του επταημέρου είναι 400 ασθενείς. Η διάμεση ηλικία των κρουσμάτων είναι 38 έτη (εύρος 0.2 έως 106 έτη), ενώ η διάμεση ηλικία των θανόντων είναι 78 έτη (εύρος 0.2 έως 106 έτη).\n11/12: Ο χάρτης της διασποράς των κρουσμάτων του κορωνοϊού\nΚορωνοϊός 11/12 - 4.761 νέα κρούσματα – 72 νεκροί – 705 διασωληνωμένοι\nO κόσμος παραμένει «επικίνδυνα απροετοίμαστος» για το επόμενο μεγάλο ξέσπασμα, μιας άλλης πανδημίας


Orthodox Voice - Ορθόδοξη Φωνή: Κάλεσμα Βαπτισματικής Αληθείας -- Του π. Εμμανουήλ Χατζηδάκη, Ι. Α. Αμερικής\nΣτην Αμερική (στην Λουϊζιάνα το 2001) γνώρισα μια κυρία που ήθελε να βαπτιστεί Ορθόδοξη και δεν την βαπτιζαν διότι ο άντρας της ήταν παστορας προτεσταντης και η ελληνορθόδοξη επισκοπή δεν ήθελε μπερδέματα. Τελικά βαπτίστηκε αφού πέθανε ο άντρας της! Είχε τέτοια λαχτάρα να βαπτιστεί παρόλο που ήταν μεγάλη στην ηλικία και πήρε το όνομα Ολυμπιάδα. Όταν την γνώρισα θα ήταν 70 και χρονών και μου διηγήθηκε το παράπονο της που άργησε τόσα χρόνια να βαπτιστεί!!!\n12 Ιανουαρίου 2017 - 2:20 μ.μ.